ועדת המשנה לענייני תכנון ובנייה ברשויות הדרוזיות, כנסת 20, פרוטוקול מספר 5, 2017-11-07 12:00

חמד עמאר: צהריים טובים לכולם.

חמד עמאר: אני פותח את ישיבת ועדת המשנה לענייני תכנון ובנייה ברשויות הדרוזיות.

חמד עמאר: הנושא היום הוא ישיבת מעקב בנושא התכנון והבנייה ביישוב יאנוח-ג'ת עקב צווי הריסה שניתנו ביישוב.

חמד עמאר: אנחנו קיימנו ישיבה בנושא יאנוח-ג'ת ב-18.7 וקיבלנו סקירה מראש הרשות, גם ממנהל התכנון.

חמד עמאר: מאז ה-18.7 היו שני צווי הריסה ביישוב יאנוח והתנהל דיון בבית משפט.

חמד עמאר: אחד הבתים נהרס על ידי הבעלים.

חמד עמאר: הבית השני, אחרי שסיימו לבנות אותו והיה מוכן ונקבע מועד לחתונה, בית המשפט קבע שאו שמשלמים 100,000 שקל או שהורסים את הבית.

חמד עמאר: תשלום של 100,000 שקל על מנת לא להיכנס לבית, בית המשפט לא מאפשר להם בכלל להיכנס לבית שלהם, שהם בנו והוא מוכן לחתונה.

חמד עמאר: אז אנחנו נדון בנושא הזה.

חמד עמאר: נשמע את בעל הבית, נשמע את מינהל התכנון מה קורה במתחם הזה, במיוחד איפה שנמצא הבית ונשמע את ראש הרשות.

חמד עמאר: בדיון הקודם ראש הרשות, בסקירה שלו, אמר לנו כמה מתחמים יש ביישוב.

חמד עמאר: אמר לנו שמתחמים 2 ו-7 תוך יומיים צריכים לצאת לפרסום, מ-18.7.

חמד עמאר: אני מקווה שיצאו לפרסום מאז.

חמד עמאר: מתחם 11, ייקח לו שבועיים לצאת לפרסום.

חמד עמאר: שני מתחמים יומיים, מתחם 11 שבועיים.

חמד עמאר: מתחמים 6, 12, 8 ו-10 לקראת סיום תהליך התכנון, אנחנו רוצים לשמוע איפה עומדים המתחמים האלה.

חמד עמאר: נאמר לנו שיש הבטחה תקציבית של שר האוצר על מיליון וחצי למתחם חדש שאמורים לתכנן.

חמד עמאר: נשמע גם מה קורה בנושא הזה של המיליון וחצי, כי אני מבין שהבתים נמצאים איפה שחסר הכסף.

חמד עמאר: נכון, או שאני טועה?

<קריאה: כן.

חמד עמאר: לכן הייתי חייב לעשות דיון מעקב כמה שיותר מהר ואני באמת רוצה להודות לכל מי שהגיע לכאן, גם בעלי הבתים, גם ראש הרשות, גם משרד הפנים, גם המשרדים האחרים שהגיעו לכאן, גם נציג של השלטון המקומי, ואני רוצה להודות ליושב ראש הוועדה.

חמד עמאר: רק לפני שחזרנו ב-26.10 דיברתי עם הוועדה ונקבע כבר באותו שבוע לקיים את הדיון הזה, כי אני ראיתי אותו כדיון דחוף.

חמד עמאר: הייתה לנו בעיה כי לראשי הרשויות היה נושא של השתלמויות ודחינו את זה להיום, אבל אני מאמין שאנחנו נמשיך לעקוב אחרי זה, גם בנושא של התכנון והבנייה ביאנוח עד שנסיים את זה.

חמד עמאר: כמו שאני אמרתי, אנחנו עוקבים אחרי כל יישוב ויישוב, יש לוועדת הפנים יש תפקיד חשוב וראינו את ההישג שהצלחנו לעשות אותו ביישוב שפרעם, עם שכונת אבו-שהאב.

חמד עמאר: אחרי כמה וכמה דיונים כאן, התבשרנו שהתכנית אושרה, תכנית המתאר הורחבה והשכונה נכנסה והתחילו בתכנון מפורט.

חמד עמאר: אני מאמין שכל יישוב שאנחנו ניכנס אליו נצליח להגיע לתוצאות טובות.

חמד עמאר: אני קודם כל רוצה לשמוע את ראש הרשות בקשר למתחמים שאמרתי, 1, 2 ו-7, אם פורסמו, 11 ושאר המתחמים עם התקציב החסר, איפה אנחנו עומדים.

חמד עמאר: יש לנו כאן שתי משפחות שהשקיעו את מיטב כספן, הם לא אנשים שיש להם עודף תקציבי, הכסף שהיה להם, הם באו והשקיעו אותו ואחרי זה היו חייבים להשיג עוד 100,000 שקל בשביל להפקיד אותם, אז אנחנו רוצים לשמוע בשורות טובות בקשר למתחם החדש שאתה אמור להתחיל לתכנן.

חמד עמאר: בבקשה, שם ותפקיד לפרוטוקול.

<מעדא חסבאני: מעדא חסבאני, ראש מועצת יאנוח-ג'ת.

<מעדא חסבאני: בראש ובראשונה אני באמת רוצה גם להודות לכבודך, יושב ראש הוועדה, על המעקב ועל הליווי של כל תהליכי התכנון שקורים בתוך המגזר בכלל ואצלנו ביאנוח-ג'ת בפרט.

<מעדא חסבאני: בחרתי לעשות את הסקירה שלי הפעם הפוך, כלומר אני לא אחזור על הסקירה שעשיתי בפעם הקודמת אלא אדבר יותר על מה שנשתנה באמת לטוב ולרע, מה שנקרא, לחיוב ולשלילה, מאז המפגש של הוועדה פה בפעם הקודמת.

<מעדא חסבאני: אני אפתח ואני אומר שהדבר המשמעותי ביותר שמדיר שינה מעיניי, מה שנקרא, ואותי מאוד מדאיג, הוא כל הסיפור של חוק האכיפה המוגברת וחוק קמיניץ שנכנס לתוקף.

<מעדא חסבאני: לצערי, אנחנו הראשונים או היישוב הראשון שהתמודד מול האכיפה הזו, שלהבנתי ולפי מיטב שיפוטי, עד כמה שיכול להיות ענייני ואובייקטיבי, הצווים שניתנו והתהליך שנעשה הוא לא בדין ולא בצדק, אני הכרזתי על זה בבית המשפט ואני אומר את זה גם פה, כי שתי החלקות האלו, שני המבנים שניבנו הם בשטחים שנמצאים בתהליך תכנוני מתהווה.

<מעדא חסבאני: לצערי ההתייעצות הייתה התייעצות לא עניינית ובסוף הגענו לתוצאה שהגענו אליה, שבית אחד, הבעלים החליטו להרוס אותו ביוזמתם כי לא יכלו לעמוד בנטל הפיקדון הכספי, והדירה השנייה, נאלצו להקפיא את כל הבנייה שם, לעצור את התהליכים וללכת לשכור מקום על מנת לתת לבן שלהם, שהיה מיועד להיכנס לדירה הזו, לגור בשכירות לאחר שהתחתן.

<מעדא חסבאני: נאחל לו מזל טוב באותה הזדמנות.

<מעדא חסבאני: כאב לי מאוד כל מה שהיה שם.

<מעדא חסבאני: אני חושב שהאכיפה הזאת, כל הסיפור של התהליך שקורה כנגזרת מהחוק במגזר הדרוזי הוא מאוד מאוד בעייתי, הוא מאוד פוגעני, במיוחד שלא בדיוק הרשויות הן האשמות העיקריות בכל התוצאה ובכל המצב שנקלע אליו המגזר הדרוזי בהיבט של בנייה ותכנון.

<מעדא חסבאני: לא כל האחריות רובצת על הכתפיים שלנו, יש חלק נכבד מאוד גם לממסד, לדורי דורות לאחור לא טופל הנושא הזה כראוי.

חמד עמאר: אני רק רוצה לקטוע אותך, נמצאים איתנו משרד המשפטים.

חמד עמאר: בישיבה שקיימנו עם היועץ המשפטי לממשלה ועם נכבדי העדה, עם ראשי רשויות, ואני הייתי נוכח שם, גם שמעתי את ההצהרה בתקשורת, גם את היית שם, הוא אמר "האכיפה תבוא אחרי התכנון", לא אכיפה ואחרי זה תכנון.

חמד עמאר: מה שקרה ביאנוח זה ההיפך הגמור מהמשפט "האכיפה תבוא אחרי התכנון".

חמד עמאר: אני אשמח שתתייחסי גם לנקודה הזאת.

<מעדא חסבאני: אז אני אומֵר, זו סוגיה שהיא בהחלט מחייבת איזושהי הסתכלות או בחינה מחדש של כל סוגיית האכיפה, בדגש על השטחים שנכללים בתוך תכניות ההרחבה, בין אם אלו התכניות המאושרות ובין אם אלו תכניות הנמצאות בתהליך תכנון מתהווה.

<מעדא חסבאני: זה דבר מאוד מהותי, מאוד משמעותי, ובעיניי מה שקרה ביאנוח הוא דבר שנוגד כל היגיון.

<מעדא חסבאני: אמרתי את מה שצריך להגיד בבית המשפט, אמרתי את זה גם ליועץ המשפטי לממשלה, גם כתבתי.

<מעדא חסבאני: זה הדבר הראשון.

<מעדא חסבאני: הדבר השני, עד עכשיו, גם בעקבות הדיון שהיה פה, הסיפור של שר האוצר, ההתחייבות השלטונית של שר האוצר, לא מומשה.

<מעדא חסבאני: אנחנו לא קיבלנו את מה שהובטח והתחייב על ידי שר האוצר לגבי העמדת תקציב של מיליון וחצי שקל, לטובת קידום תכנון התכנית התוספתית של יאנוח ג'ת.

<מעדא חסבאני: כלומר זה לא קרה.

<מעדא חסבאני: אבל מה כן?

<מעדא חסבאני: אנחנו נכנסנו לתהליך ופה זה המקום גם להגיד מילה טובה, באמת, הרבה הערכה, לוורד סלומון, האדריכלית של משרד השיכון, שבשלושה החודשים האחרונים היא גם נכנסה לעובי הקורה בהיבט של תכנון שכונה לחיילים משוחררים.

<מעדא חסבאני: אנחנו היינו אחרי תכנון מאוד מתקדם, לכאורה, ומהר מאוד התגלה לנו בדיון המקצועי, שהובילה אותו ורד, שאנחנו הלכנו לתכנית שהסיכוי שלנו לקדם אותה בהמשך הוא מאוד נמוך ועצרנו, היינו מספיק אמיצים להגיד "עצור" ואנחנו, יחד איתה, בליווי שלה, יחד עם המחוז, התחלנו תהליך מחודש לגבי שח"מ חדש, הבנוי על בסיס מתחמים והמשלב גם אדמות מדינה וגם אדמות פרטיות והוא ייתן מענה לחיילים המשוחררים וגם לחלק מהתכנית התוספתית.

<מעדא חסבאני: באמת, יישר כוח על המהלך הזה, שהצליחה גם - - -

חמד עמאר: לא שכונת חיילים משוחררים נפרדת?

<מעדא חסבאני: לא נפרדת, אלא בשילוב של חיילים משוחררים יחד עם אדמות פרטיות, על בסיס אדמות מדינה ואדמות פרטיות - - -

חמד עמאר: ומי יהיה אחראי על הפיתוח שם?

<מעדא חסבאני: משרד השיכון.

חמד עמאר: זו סוגיה מאוד חשובה.

<מעדא חסבאני: סוגיה חדשנית ואני חייב להגיד, רעיון מבריק של ורד, אני מברך על כך.

חמד עמאר: לא קיבלתי תשובה, מי יהיה אחראי על ה - - -

<מעדא חסבאני: אמרתי, משרד השיכון.

חמד עמאר: גם על הפרטי וגם על ה - - -

<ורד סלומון ממן: כן, אני תיכף אתייחס לזה.

<ורד סלומון ממן: אני אסביר.

<מעדא חסבאני: כן, זה חידוש מעניין.

<מעדא חסבאני: ובעניין הזה, אני שילבתי בעדיפות ראשונה, למרות שאנחנו אמורים לשבת על זה ב-20 לחודש בדיון מאוד מקצועי ובמעקב סטטוס עדכני, אני שילבתי את שתי יחידות הדיור, גם של ח'ליל וגם של ואפה, כלומר, שתי החלקות האלו שולבו בתוך המתחמים המיועדים, קיבלו העדפה לגבי התכנון שלהן והקידום שלהן.

<מעדא חסבאני: את זה אנחנו נראה ב-20 לחודש, במסגרת הדיון המקצועי שלנו במחוז ונוכל להתקדם קדימה.

<מעדא חסבאני: הנושא של מתחמים בתכנון המפורט, במתחמים שבאדמות פרטיות.

<מעדא חסבאני: אז גם פה מיכל - - -

חמד עמאר: שתי החלקות, שני הבתים שאיתם יש לנו את הבעיה ושיש עליהם צווי הריסה, אתה אומר ששניהם ייכנסו לתוך המתחם החדש שאתם מתכננים עכשיו עם משרד השיכון.

<מעדא חסבאני: נכון.

חמד עמאר: שייתן לנו פתרון.

<מעדא חסבאני: נכון מאוד.

<ורד סלומון ממן: מדובר לא במתחם אחד אלא בכמה מתחמים ואני אסביר.

<ורד סלומון ממן: כיוון שבאמת הפתרון המיטבי מבחינתנו לאור תכנית המתאר, לאור מערך הקרקעות והקניין של יאנוח ג'ת עומד, ראינו לנכון לפרק את זה למתחמים קטנים מעורבים, קרקע פרטית עם קרקע מדינה.

<ורד סלומון ממן: יש למשרד הבינוי והשיכון אפשרות ליזום את התכנון הזה באחוזים הנכונים.

<ורד סלומון ממן: ניתנה לנו כזאת - - -

חמד עמאר: התקציב של תכנון קרקע פרטית בתכנית חומש, זה נמצא אצלכם, נכון?

<ורד סלומון ממן: גם, נכון, נכון.

<ורד סלומון ממן: התכנון בקרקע פרטית ניתן - - -

חמד עמאר: כי בתכנית החומש הקודמת לא היה לכם ניצול אפילו של שקל אחד לקרקע פרטית.

<ורד סלומון ממן: נכון.

חמד עמאר: אני מקווה שהפעם תנצלו את זה.

<מיכל מריל: תכנית חומש 959?

חמד עמאר: לא, הקודמת.

חמד עמאר: לא היה לכם ניצול של שקל אחד.

חמד עמאר: אני עשיתי - - -

<ורד סלומון ממן: זה נכון, זה מאוד קשה, זה לא קל.

חמד עמאר: אני יודע.

<ורד סלומון ממן: זה לא קל.

<ורד סלומון ממן: גם הפתרון הזה - - -

חמד עמאר: זה מאוד משמח אותי שאני שומע עכשיו שלנושא הזה נכנסתם - - -

<ורד סלומון ממן: כן, כי יש מאמץ ניכר משני הצדדים, גם מצד הרשות, שכמו שאמר יפה מאוד ראש המועצה, ניסינו לקדם איזושהי תכנית שהסיכוי שלה הוא קלוש אז בשביל מה להתאמץ עליה אם יודעים שהיא נדונה לכישלון?

<ורד סלומון ממן: במקום זה לעשות סוויץ' בראש וללכת על מתחמים קטנים, תואמים לתכנית מתאר, בתיאום עם מנהל התכנון, אני חושבת שזאת הדרך.

<ורד סלומון ממן: זה יותר מאמץ, זה יותר קשה, נכון, צריך שיתוף פעולה, צריך גם קצת יותר זמן, אבל עושים את זה, אפשר לעשות את זה.

<מיכל מריל: אבל המתחמים האלה שאתם מקדמים הם לא המתחמים שקיימים בתכנית המתאר.

<מעדא חסבאני: לא בתכנית הקיימת של 18234, אלא בתוספתית.

<מיכל מריל: כן, אבל היא אמרה שזה תואם את תכנית המתאר, זה לא בתוך תכנית מתאר.

חמד עמאר: יש שם 300 דונם שאינם תואמים, 300 דונם.

חמד עמאר: בדיון הקודם דובר עליהם, על אותם 300.

חמד עמאר: השר הבטיח כסף ייעודי לנושא הזה.

<מעדא חסבאני: לתכנון של הדבר הזה, כן.

חמד עמאר: אני רוצה לברך את חברי, חבר הכנסת סאלח סעד, שהגיע לישיבה.

חמד עמאר: אני אתן לו עוד מעט, אחרי שיסיים ראש הרשות, שיגיד כמה משפטים בנושא.

<מעדא חסבאני: לגבי התקדמות בתכנון המפורט בתכנית המתחמים של יאנוח ג'ת, אנחנו, כפי שאני הצגתי בדיון הקודם, מתחמים 2 ו-7, אנחנו אכן הפקדנו, השלמנו את התנאים להפקדה.

<מעדא חסבאני: אנחנו כרגע נמצאים בשלב של גמר הפרסום.

<מעדא חסבאני: אנחנו כרגע לומדים את הסיפור של ההתנגדויות יחד עם המחוז.

<מעדא חסבאני: יש מספר התנגדויות, אני עוד לא ראיתי את כל ההתנגדויות שהוצגו שם.

<מעדא חסבאני: אנחנו נקדם, אמורים לקדם דיון יחד עם הוועדה המחוזית על ההתנגדויות ולדון בהתנגדויות ולפי זה גם נתקדם.

חמד עמאר: גם 11 פותחה?

<מעדא חסבאני: לא, 11 לא.

<מעדא חסבאני: זה לגבי 7 ו-2.

<מעדא חסבאני: לגבי 11 התעוררה בעיה שהיא מילוי התנאים, שזה מה שפגע בהפקדה בסוף.

<מעדא חסבאני: יש שם רצועת שצ"פ שהיא צמודה לכביש והרוחב שלה מוגדר בתכנית, על פי התקנון הוא 10 מטרים וגם בהצגות המקדימות שלנו היה צריך להסתפק ב-3 מטרים, הדבר הזה מחייב בחינה נוספת של הוועדה המחוזית, יחד עם מנהל התכנון.

<מעדא חסבאני: אנחנו צריכים לשבת להגיע לסיכום בהיבט הזה וזה התנאי האחרון כדי לפרסם את המתחם, לצאת להפקדה.

חמד עמאר: על זה נאמר תוך שבועיים, הוצגה הבעיה ונאמר תוך שבועיים.

<מעדא חסבאני: לא, התנאים מולאו.

<מעדא חסבאני: התנאי הזה, הוועדה לא מקבלת אותו.

<מעדא חסבאני: כלומר, מבחינתנו זה מחייב דיון נוסף, יחד עם מינהל התכנון והיועצים, לראות מה עושים כאן.

<מעדא חסבאני: אני הוצאתי את זה כבר בשבוע שעבר בכתובים על מנת לראות איך מתגברים על הבעיה הזאת.

<ורד סלומון ממן: למחוז אולי, לא אלינו.

<מעדא חסבאני: למחוז, לוועדה המחוזית.

<מעדא חסבאני: לראות איך מתגברים כי היו הבנות בינינו לבין המחוז שזה כן יצומצם.

<מעדא חסבאני: זה לא עלה כתנאי מחייב.

<מעדא חסבאני: הסתבר שרואים את זה אחרת.

<מעדא חסבאני: יש מחלוקת בעניין הזה, נראה מה עושים פה, איך מתגברים.

חמד עמאר: מדובר על 10 מטרים מקרקע פרטית.

<מעדא חסבאני: 10 מטרים שטח ציבורי צמוד לדרך בקרקע, לצד הכביש, זה לא באדמה פרטית.

<מעדא חסבאני: אמרתי, באדמה פרטית, אבל מבחינתנו הצו צריך להצטמצם ל-3 מטרים, זה מספיק רצועת הכביש שתהיה בשצ"פ 3 מטר לאורך הכביש.

<מעדא חסבאני: זה מה שאנחנו רוצים, זה מה שהצגנו בעבר, גם בדיונים המקדימים בוועדה המחוזית ולא הייתה התנגדות.

<מעדא חסבאני: עכשיו שמו את זה כהתנגדות, לא ברור לי למה, אבל זו הסוגיה שמעכבת אותי עכשיו בפרסום המכרז.

<קריאה: מי זה 'שמו'?

<מעדא חסבאני: זו הוועדה המחוזית.

חמד עמאר: אנחנו יכולים לקבל נתונים על 6, 12, 8, 10 ו-1, 4, כי על אלה נאמר לקראת סיום תהליך, איפה אנחנו עומדים?

<מעדא חסבאני: במתחמים, במתחם 6 וגם ב-12, אנחנו סיכמנו פחות או יותר את רוב התכנון המפורט, יחד עם הבעלים.

<מעדא חסבאני: עלו סוגיות שמחייבות דיון חוזר עם הוועדה המחוזית על מנת לסכם אותן, כתוצאה מהתכנון המפורט עם הבעלים, וזה הדבר שעיכב אותנו בהפקדת התכניות האלו.

<מעדא חסבאני: אנחנו ממתינים כרגע לקראת דיון, יחד עם הוועדה המחוזית ונרצה פה את מינהל התכנון למרות שמיכל מלווה אותנו מקרוב באמת.

<מעדא חסבאני: הם היו אצלנו לא מזמן בביקור.

<מעדא חסבאני: אנחנו נקיים את הדיון הזה על מנת לסגור את הפערים האלה, או את המחלוקות האלו, שעלו ונראה איך מתקדמים להפקדה.

חמד עמאר: אתה יכול לתת לנו לפחות לוח זמנים?

<מעדא חסבאני: אני לא יודע, אני אמרתי - - -

חמד עמאר: כי אני לא מתכוון לעזוב את הנושא של יאנוח.

חמד עמאר: אני אמשיך, כמו שעשיתי עם שפרעם, עד שאני מגיע לפתרון ותוצאה.

חמד עמאר: הפרוטוקול שם, הנה, אני אומר לך, אתה אמרת בעצמך על אותם מתחמים "אנחנו לקראת סיום ואישור והפקדה".

<מעדא חסבאני: נכון.

חמד עמאר: זה היה ב-18.7.

חמד עמאר: עברו מאז ארבעה חודשים בדיוק.

חמד עמאר: אנחנו נעשה דיון המשך בעוד בערך שישה חודשים, אני רוצה שיהיה לי רשום בפרוטוקול מתחם זמנים, שנגיד שאנחנו התחלנו להתקדם.

<מעדא חסבאני: רק שתדע שאנחנו כל שלושה שבועות מקיימים דיון - - -

חמד עמאר: יפה מאוד.

<מעדא חסבאני: רק שתבין, לא בהכרח מה שאנחנו מסכמים עם הבעלים ביום רביעי, כל יום רביעי זה קורה, ביום רביעי הזה, עוד שלושה שבועות זה תקף, כי לוקח 24 שעות עד שהוא חוזר בו מהסיכום כי אח שלו לא מסכים וההוא לא מסכים.

<מעדא חסבאני: זה סיפור מההפטרה, לא פשוט.

<מעדא חסבאני: אנחנו רוצים להגיע עם מקסימום הסכמה ועם מינימום התנגדות, כי זה יחסוך גם את התהליך בהמשך ולכן מה שנראה לנו בדיון של סוף יולי ככמעט מוצר מוגמר ויש הסכמות, פתאום מריבות ופתאום סיפורים מארץ הסיפורים.

סאלח סעד: להיות ראש מועצה זו עבודה קשה, זה ברור לכולם.

<מעדא חסבאני: לא, אין לי בעיה עם עבודה קשה.

<מעדא חסבאני: אני עושה כל מאמץ על מנת באמת לא לנסות ללכת נגד הציבור אלא יחד עם הציבור, כי בסוף, התהליך הזה, גם כשהוא לוקח יותר זמן, הוא הרבה יותר קצר מאשר להגיע, להפקיד ומתנגדים.

<מעדא חסבאני: זה סיפור לא פשוט.

חמד עמאר: אז לא קיבלנו תשובה.

<מעדא חסבאני: נראה לי שעם כל המחלוקות האלו כבר, להערכתי, עד סוף השנה נגמור להפקיד, זה היעד שלנו.

חמד עמאר: אז בערך בסוף ינואר אנחנו נקיים ישיבת המשך.

חמד עמאר: אם עד סוף השנה אז בסוף ינואר אני מתכוון לקיים ישיבת המשך בנושא ואז אנחנו נראה איפה אנחנו מתקדמים.

<מעדא חסבאני: גם על מתחמים 1, 4, 5, 13 ו-14 קיימנו דיון יחד עם מינהל התכנון.

<מעדא חסבאני: אנחנו חתמנו גם על החוזים, גם תוקצבו, כולל מתחם 3 שהתווסף.

<מעדא חסבאני: מיכל נתנה לזה את האישור במסגרת התקציב הקיים שלנו.

<מעדא חסבאני: אנחנו גם יוצאים לתכנון פה עם צוות תכנון - - -

חמד עמאר: כאן לא חסר תקציב, אמרת בישיבה שיש לך 600,000 שקל.

<מעדא חסבאני: תיכף אני אגיד לך איפה החוסר.

<מעדא חסבאני: למתחמים האלה יש לנו תקצוב, יצאנו לדרך גם פה, יחד עם צוות אחוד שחיברנו אותו ביחד ואנחנו מקווים שפה, בעניין הזה, אנחנו נמצאים פה בתהליך מתקדם כבר, למרות שכביכול החתימה של החוזה באה קצת באיחור, אבל התהליך התכנוני רץ במקביל.

<מעדא חסבאני: לא המתנו.

<מעדא חסבאני: אין לנו תקצוב עדיין למתחם 9 ומתחם 15 מהתכנית.

<מעדא חסבאני: אלה שני מתחמים שאין להם מענה תקציבי ויש לי פער תקציבי לאותם מתחמים שתוקצבו על ידי משרד השיכון, טרום החלטת הממשלה.

<מעדא חסבאני: שם חסר תקציב לטובת התצ"ר.

<מעדא חסבאני: זה מה שאמרתי בפעם הקודמת, שחסר לנו כסף לתצ"רים, למתחמים 2, 7, 10, 11, שחלקם, כלומר, יש לנו שני מתחמים מתוכם שהם כבר אחרי הפקדה.

<מעדא חסבאני: יש פה חוסר בתקציב להשלמת התצ"ר.

סאלח סעד: מי צריך להזרים את התקציב?

<מעדא חסבאני: זה מינהל התכנון.

<מעדא חסבאני: יש פה שתי ביקורות ופה אנחנו - - -

חמד עמאר: ממה שהבנתי מהאוצר בשיחות שלי על הישיבה שנושא כסף זה לא הבעיה.

חמד עמאר: זה מה שנאמר לי.

סאלח סעד: ככה כל הזמן אומרים.

חמד עמאר: בתכנית של המגזר הדרוזי, נושא של תקציבים - - - זה מה שנאמר לי על ידי האוצר.

<מעדא חסבאני: אני רק רוצה להבהיר נקודה פה.

<מעדא חסבאני: מתחם 2, מתחם 7 ומתחם 11, אלה מתחמים שתוקצבו על ידי משרד השיכון לפני התכנית ולא תוקצבו עד לרמת תצ"ר.

<מעדא חסבאני: מינהל התכנון, כשנכנסה החלטת הממשלה לתוקף, אז הוא תקצב את שאר המתחמים עד רמת תצ"ר וזה הפער, זו הדלתא שחסרה לנו פה.

חמד עמאר: בכמה תקציב מדובר?

<מעדא חסבאני: אני אמרתי את זה גם בפעם הקודמת, תיכף אני אגיד לך.

<מעדא חסבאני: אני העליתי את זה גם במשרד השיכון, הדבר הזה הוצג.

<מעדא חסבאני: זה 300,000 שקל, נדרשים 300,000 שקל בערך למשימה הזאת.

סאלח סעד: למה המינהל לא מעביר את הכסף הזה?

סאלח סעד: אפשר לשאול שם?

<מיכל מריל: אני יכולה להתייחס לכול.

חמד עמאר: אני אתן לך להתייחס ואנחנו נקבל סקירה.

חמד עמאר: אני מבקש מראש הרשות לסכם את הדברים.

<מעדא חסבאני: אני מוטרד מאוד מנושא שהעליתי בפעם הקודמת ואני מעלה את זה פה, זה גם עלה בדיון שהתקיים אצלי יחד עם מיכל, אני אמשיך להעלות את זה עד שאני אהיה בטוח שהסיפור הזה מאחוריי.

<מעדא חסבאני: בתקנון נרשם שהתצ"ר הוא תנאי למתן היתר לבנייה ואני בשום אופן לא מסכים לדבר הזה.

<מעדא חסבאני: העליתי את זה מתחילת התהליך.

<מעדא חסבאני: למה?

<מעדא חסבאני: כי ברגע שהגענו, כלומר, האזרח, כשהוא ממתין בכיליון עיניים, עד שהוא יראה את המוצר הזה מוגמר, נגמר התהליך, אושרה התכנית, עכשיו, עד שיגמרו את הרישום זה לוקח זמן.

<מעדא חסבאני: צריך להתבסס על החלוקה המוסכמת בתכנית שמופקדת ומתוקף זה לתת את ההיתר ולא להתנות את זה בתצ"ר מאושר.

<מעדא חסבאני: אם נמתין לתצ"ר מאושר אנחנו באסון.

<מעדא חסבאני: כאילו עשינו את כל התהליך, הזענו כל כך הרבה בדרך וזה הרבה מאוד זמן, חודשים ושנים, ואסור ליצור התניה בין התצ"ר המאושר לבין היתר, שהתקבל מתוקף תכנית איחוד וחלוקה מופקדת ומאושרת.

<מעדא חסבאני: זה דבר מהותי ביותר.

חמד עמאר: אנחנו נשמע את מינהל התכנון בנקודה הזאת, מה עמדתו.

חמד עמאר: תודה רבה.

חמד עמאר: אם נצטרך נחזור אליך, אני רוצה קודם כל לתת לחבר הכנסת - - -

<מעדא חסבאני: אם מותר לי רק משפט אחד.

חמד עמאר: בבקשה.

<מעדא חסבאני: אני רוצה להגיד פה במעמד הזה, ואני אומר את זה כבר במספר הזדמנויות, אם רוצים לקדם את התכנון בתוך המגזר הדרוזי חייבים להקים בחוק ועדת תכנון ובנייה ייעודית, עם סמכויות מוגדרות, שתטפל בכל הבעיות.

<מעדא חסבאני: אחרת אנחנו לא נתקדם.

<מעדא חסבאני: מתקדמים בקצב מאוד אטי.

חמד עמאר: חוץ מ - - - ועדת תכנון מקומית, אין לנו באף מקום, נכון?

<מעדא חסבאני: לא, לא.

<קריאה: יש בעלויות מרחביות.

סאלח סעד: המטרה של השאלה של ראש המועצה היא שנקים ועדת תכנון ייעודית, המטרה שלה - - -

<מעדא חסבאני: עם סמכויות.

סאלח סעד: זה רק לאשר את תכנית המתאר בלי הבירוקרטיה?

<מעדא חסבאני: חד משמעית, לפרק זמן מוגדר, שלוש שנים או לא יודע מה, על מנת ללוות את התהליך ולפתור את הבעיות.

<מעדא חסבאני: עד כאן.

<מעדא חסבאני: תודה רבה.

חמד עמאר: תודה רבה.

חמד עמאר: אני רוצה לברך את חברת הכנסת שרן השכל שהגיעה לישיבה.

חמד עמאר: אני אתן לך אם את רוצה גם להגיד כמה דברים, בבקשה.

סאלח סעד: שלום לכולם.

סאלח סעד: זה טוב וחשוב שאנחנו נפגשים כאן.

סאלח סעד: תודה לחמד, יושב ראש ועדת המשנה של ועדת הפנים.

סאלח סעד: אל"ף, אתם יודעים, אני חבר כנסת חדש, לא הייתי בכל הדיונים הקודמים, אבל הנושא של התכנון והבנייה במגזר הדרוזי, במיוחד ביאנוח, מדבר ללבי המון, מדבר ללבי הרבה מאוד.

סאלח סעד: מה שחשוב כאן, כמובן שהפרטים, אני לא מכיר אותם, פרטי הפרטים, לא מכיר אותם אבל חשוב לנו מאוד לקצר את תקופת הבירוקרטיה.

סאלח סעד: לא יעלה על הדעת שמשרדי הממשלה, אם זה מינהל התכנון או האוצר, אני לא יודע מי מטפל בדברים האלה מעבר לשני המשרדים האלה, תוקעים את יאנוח או כפרים אחרים שנים על גבי שנים ולא מאשרים תכניות מתאר.

סאלח סעד: זה מחדל שאני אומר לכם פה, הדברים האלה צריכים לשים אותם על השולחן והדבר הזה לא יימשך.

סאלח סעד: אם ראש המועצה מגיע ועושה את כל העבודה שלו וחסרים לו עוד, נגיד, 300,000 שקל לאיזו תכנית מסוימת של חלקה כזאת או אחרת והאוצר לא מעביר לו ומזה הוא תקוע בקידום תכנית מתאר – זה אסון.

סאלח סעד: הדברים האלה, צריך לטפל בהם מן היסוד, ממש מהיסוד ואנחנו לא צריכים להיות - - - צריכים לעמוד על המשמר.

סאלח סעד: אני חושב שכל מה שקורה בכפרים שלנו זה שערורייה אחת גדולה ומישהו צריך לתת את הדין כאן.

סאלח סעד: זה לא יעלה על הדעת.

סאלח סעד: חברים, צריכים להבין, עשרות שנים לא מאשרים תכנית מתאר – מה זה צריך להיות?

סאלח סעד: איפה אנחנו נמצאים, באיזו מדינה?

סאלח סעד: מדינת ישראל היא מדינת חוק.

סאלח סעד: בירוקרטיה על גבי בירוקרטיה, שנים על גבי שנים לא מאשרים תכניות מתאר.

סאלח סעד: ביאנוח, נדמה לי, 15 שנים אם לא יותר, לא אישרו תכנית מתאר.

סאלח סעד: בְּראמה, אמרו לי, שמ-75' אין תכנית מתאר מאושרת.

סאלח סעד: בית ג'אן – מ-79'.

סאלח סעד: את זה אני יודע כי אני גר שם.

סאלח סעד: מה זה צריך להיות?

סאלח סעד: אתם יודעים מה?

סאלח סעד: צריך לשקול להקים ועדת חקירה פה.

סאלח סעד: מה קרה כאן?

סאלח סעד: מישהו צריך לתת את הדין כאן.

סאלח סעד: אנחנו כאן בכנסת לא ניתן לדבר הזה שיימשך, אם זה בוועדת הפנים, אם זה בוועדות אחרות, אם זה במליאה, אם זה בכל מקום, אנחנו צריכים לעשות את העבודה שלנו.

סאלח סעד: נבחרנו כאנשי ציבור לשרת את הציבור, לשרת את האזרחים ולא ניתן לדבר הזה שיימשך.

חמד עמאר: תודה רבה.

חמד עמאר: חברת הכנסת שרן השכל.

חמד עמאר: אחרי זה נעבור למשרד הפנים, נשמע אותו ואת אחת המשפחות שקיבלו צו הריסה.

שרן השכל: תודה רבה, חבר הכנסת חמד עמאר, על הדיון הזה.

שרן השכל: היה לי חשוב להגיע כדי לקבל סקירה מעמיקה על מה שקורה וכדי לשמוע גם ממשרד הפנים וממשרד השיכון.

שרן השכל: יצא לי לבקר בהרבה כפרים לאחרונה.

שרן השכל: אני יודעת שכמו שנאמר לפני כן, יש פה מחדל של שנים, שלא אושרו תכניות בנייה.

שרן השכל: חבר'ה צעירים שנאלצו אפילו לפעמים לפלוש, פלשו לקרקעות או דברים כאלה, שמנסים עכשיו להסדיר, אבל יש בעיית בנייה חמורה לחבר'ה של המגזר.

שרן השכל: יותר מכך, הרבה חיילים משוחררים, חיילים שעדיין משרתים בקבע בצבא, במג"ב, במשטרה, באים ומספרים שאין להם ברירה, הם לא יכולים לקנות יותר דירות ליד המשפחה, ליד ההורים, הם נאלצים לעזוב את המקום ולגור בערים אחרות.

שרן השכל: הדבר הזה לא מקובל ואנחנו יודעים שזה מחדל של שנים.

שרן השכל: אנחנו צריכים לראות איך אנחנו מייצרים פה שיתוף פעולה בשביל הציבור.

שרן השכל: אני מבינה, מהעוזרים שלי, ששלחו כמה מכתבים וישבו גם עם השר גלנט, נדמה לי שהוא הראשון שבאמת עושה טיפול יסודי, ממה שאני מבינה ממנו, הוא התחיל כבר אישורי בנייה של כמה מקומות, תכניות בנייה, יש אישורים להרבה יחידות דיור.

שרן השכל: הוא אמר לי שהתכנית הבאה היא בג'וליס, שאני מבינה ששם אמורים עכשיו לבוא ולאשר גם כן הרבה מאוד יחידות דיור.

שרן השכל: בכל מקרה חשוב לי לבוא ולומר לראשי המועצות שגם אני פה לרשותם.

שרן השכל: זו בעיה של כולנו.

שרן השכל: אנחנו צריכים לראות איך אנחנו משתפים פעולה כדי לפתור את זה ואני פה לרשותכם.

שרן השכל: כמובן שאשמח לשמוע את הסקירה איפה הדברים עומדים כרגע.

חמד עמאר: תודה רבה לך.

חמד עמאר: גם העוזר שלך דיבר איתי בנושא, הוא אמר שאת רוצה לשבת איתי על הנושא.

חמד עמאר: אני גם מוכן לשבת איתכם, לתת לכם סקירה כללית על מה שקורה במגזר הדרוזי בנושא תכנון ובנייה.

חמד עמאר: אני עוקב אחרי זה מאז שנכנסתי לכנסת.

חמד עמאר: על כל יישוב אני יכול לתת לך את כל הפרטים ואנחנו במצב מאוד קשה.

חמד עמאר: לכן ההצעה של ראש המועצה המקומית, אני מקווה שתהיה גם חבר כנסת, תת אלוף במילואים, להקים ועדה מיוחדת, זה נשמע מאוד הגיוני.

חמד עמאר: המציאות מחייבת.

חמד עמאר: בבקשה, נציג משרד הפנים.

חמד עמאר: עפיף עמאר, שם ותפקיד לפרוטוקול.

<עפיף עמאר: עפיף עמאר, סגן ממונה מחוז צפון של משרד הפנים.

<עפיף עמאר: אני רק באתי להביע את התמיכה המיוחדת ביישוב יאנוח-ג'ת, כי אני חושב שעד שהגענו לשלב של ראש רשות שלוקח את נושא התכנון כמשימה מרכזית, זה לקח הרבה זמן.

<עפיף עמאר: בעבר לא היו משימות כאלו חשובות בעיני ראשי רשויות, אבל בעשור האחרון או בחמש שנים האחרונות, אנחנו עדים לכך שיש שינוי מגמה וראשי הרשויות, מעבר להתעסקות בנושאים המוניציפליים והתקציביים, הם התחילו לעסוק בצורה מיוחדת בנושא התכנון.

<עפיף עמאר: זה חשוב, כי בלי התכנון והבנייה וגם האכיפה, שזה נטל גם עליהם, אנחנו לא נוכל להתקדם.

<עפיף עמאר: אני יכול להעיד שיש ראש רשות בין היותר טובים במחוז הצפון, מתוך 94 ראשי רשויות.

<עפיף עמאר: מעדא, אנחנו מכירים גם מעברנו הצבאי ביחד, הוא איש עשייה, עושה ימים כלילות לקדם את הנושא התכנוני, בהחלט.

<עפיף עמאר: אני יכול להעיד שהרשות הזאת, מבחינתנו, היא בין הרשויות היותר טובות מבחינת ההתנהלות המוניציפלית והתקציבית.

<עפיף עמאר: חסר לה את הנדבך של התכנון וקידום הנושא הזה של המתחמים, מה שאתם מדברים עליו.

<עפיף עמאר: צר לי להגיד פה שהנושא של התכנון היה שייך למשרד הפנים.

<עפיף עמאר: אנחנו הרבה אין לנו say בקטע הזה כרגע.

<עפיף עמאר: אנחנו מקווים שנושא התכנון וְועדות התכנון והועדה המחוזית יחזור לידינו, למשרד הפנים, ואז נוכל לתת מאמץ שם ולקדם את הנושא הזה יותר טוב.

<עפיף עמאר: אני יכול רק לבשר על הימצאות או פעילות הוועדות הגיאוגרפיות שיש במחוז כרגע, שתי ועדות גיאוגרפיות שעושות מלאכה יוצאת מן הכלל לקידום הנושא של שטחי שיפוט.

<עפיף עמאר: גם שם ליישובים הדרוזים יש מה לקדם ומה להוסיף שטחים ואנחנו מטפלים בנושא הזה.

<עפיף עמאר: תודה רבה שנתתם לי גם את הרשות לדבר.

חמד עמאר: תודה.

חמד עמאר: אחת המשפחות, מי רוצה לדבר?

<רהיג' חטיב: אני אדבר בשם המשפחות.

חמד עמאר: לפרוטוקול את השם.

<רהיג' חטיב: עורך הדין חטיב רהיג', אני מדבר בשם המשפחות בכפר יאנוח.

<רהיג' חטיב: קודם כל אני מודה לכם שהזמנתם את המשפחות.

<רהיג' חטיב: התכנון ביאנוח ובכלל התכנון מאוד מאוד איטי, עם כל הכבוד לכל מי שנמצאים פה.

<רהיג' חטיב: למה אני אומר את זה?

<רהיג' חטיב: אנשים מהשורה, רואים בכפר ורדים לידינו, בדיוק, כפר ורדים נוסד בשנת 82' כמדומני ורק לפני חודש אישרו להם, אם אני לא טועה, 1,500 יחידות דיור.

<רהיג' חטיב: תוך כמה זמן?

<רהיג' חטיב: פחות מעשר שנים.

<רהיג' חטיב: הכפר הזה הוא כבר פי שניים מיאנוח.

<רהיג' חטיב: איפה כל המתכננים שלנו?

<רהיג' חטיב: כל זה לא מעניין את האזרח הקטן.

<רהיג' חטיב: מעניין, בסופו של דבר, שאני בתור אזרח, אקבל את החלקה שלי.

<רהיג' חטיב: אני בונה על חלקה פרטית שלי, אני לא בונה על שטח של המדינה, אני לא פולש, סליחה חברת הכנסת שאמרתְ פלישה, בכפרים שלנו כמעט אין פלישה.

<רהיג' חטיב: ביאנוח, אני אומר.

שרן השכל: בחלק יש.

שרן השכל: לא דיברתי על יאנוח, דיברתי כתופעה כללית.

<מעדא חסבאני: אני אגיד לך, היא ישבה עם אנשים בירקא ויש לנו שם בעיה עם כמה מתחמים.

<מעדא חסבאני: אני יודע איפה היא דיברה ולאיפה התכוונה, הייתה לנו שם בעיה עם כמה מגרשים אז אני מכיר את הסיפור, לכן אני לא אמרתי לה.

<מעדא חסבאני: בדרך כלל אין פלישות אצלנו, אנחנו בונים על קרקע פרטית, אבל יש לנו בעיה ספציפית ביישוב ירקא, עם כמה חלקות שם שהייתה פלישה לקרקע של המינהל, לפני חלוקה של חלקות לחיילים.

שרן השכל: חבר'ה צעירים - - -

<רהיג' חטיב: אני מכיר כל האנשים בכפר, גם מייצג כמעט רובם בכפר ואני מכיר את הלך הרוח טוב.

<רהיג' חטיב: ביאנוח אין פלישה, אני יכול להגיד לך, לא על אדמת מינהל בכלל.

<רהיג' חטיב: כל מי שבונה, בונה על אדמה שלו.

<רהיג' חטיב: המשפחה, משפחת חמדאן, רק לפני שנה באו אליי, אני אסביר לך בדיוק איך זה קרה.

<רהיג' חטיב: הם באו אליי, רוצים לקנות אדמה לבן שלהם.

<רהיג' חטיב: אני מצאתי להם אדמה שגובלת בתכנית ההרחבה והם קנו את האדמה.

<רהיג' חטיב: עד עכשיו, האדמה, עדיין לא רשמתי אותה בטאבו אפילו ועל מנת שיזרזו את העניין, רק על מנת שיזרזו, אפילו בטאבו, התיק שלהם מונח כבר ארבעה-חמישה חודשים בטאבו ועדיין לא נרשם, מבעיות של הטאבו, אני לא אכנס לזה עכשיו.

<רהיג' חטיב: זה הכאב של המשפחה הזאת.

<רהיג' חטיב: באו, שילמו הרבה כסף, ממש הרבה כסף עבור החלקה הזו ומצד שני הם נדרשו לשלם עוד 100,000 שקל על מנת שייהרסו, אז איזה אבסורד יש פה.

<רהיג' חטיב: משפחת חבקה גם, אני ייצגתי אותם בהתנגדויות קודמות, על אי הכללת החלקה שלהם בתכנית המתאר הקודמת והובטח לנו אז, אני מדבר על שנת 2013-2012, שגם הכניסו אותה, ולשמחתי עכשיו שמעתי מחברי ראש המועצה שיש תכנית חדשה שמקדמים.

<רהיג' חטיב: זה משמח מאוד, אבל עוד פעם, משמח, אני שומע - - - בפעם שעברה גם הייתי בישיבה, לא דיברתי, אבל התכנון וההליך הזה עצמו לוקח הרבה זמן, לוקח הרבה משאבים מאנשים.

<רהיג' חטיב: אנשים נכנסים למערבולת שהם לא יודעים איך לצאת ממנה.

<רהיג' חטיב: מצד אחד יש להם בנים שלוחצים עליהם, רוצים לבנות, רוצים שתהיה להם גם משפחה וגם וגם וגם, מצד שני הממסד מקשה מאוד, ועדות התכנון מאוד מקשות, מאוד מקשות.

<רהיג' חטיב: מי שאומר לי לא, בבקשה, אני יכול להביא לו גם דוגמאות - - -

חמד עמאר: אני רוצה לשמוע, מה מצבה של המשפחה שאתה מייצג עכשיו?

<רהיג' חטיב: המשפחה, משפחת חמדאן ומשפחת - - -

חמד עמאר: משפחת חמדאן הרסה.

<רהיג' חטיב: נהרס.

<רהיג' חטיב: משפחת חבקה, הבית, כמו שהובטח, לא נמשך, נכון?

<קריאה: לא, לא.

<רהיג' חטיב: שילמו 100,000 שקל עבור הפיקדון ואנחנו רוצים לזרז את העניין על מנת שהבן אדם יוכל לקבל את ההיתר הזה ושה-100,000 יוחזרו אליו בהמשך, שלא ייאלץ לשלם עוד כסף ועוד כסף ועוד כסף, אתה מבין?

<רהיג' חטיב: זה המצב היום, נכון להיום.

<רהיג' חטיב: לכן אנחנו מבקשים מכל מי שנמצא פה, מכבודכם, לזרז את העניין ולא סתם למרוח את זה.

<רהיג' חטיב: אם צריך דחיפה, חברי הכנסת, אני רואה שיש לנו פה קאדר שבאמת מוכן לעזור ורוצה לעזור, אנחנו מאוד מודים לכם, בשם הכפר ובשם כל אנשי יאנוח, ורק בסופו של דבר רווחתנו ורווחתכם, זה יעזור לכולנו.

<רהיג' חטיב: אנחנו מודים לכם מאוד.

חמד עמאר: תודה.

חמד עמאר: מינהל התכנון, בבקשה.

<מיכל מריל: שלום לכולם.

<מיכל מריל: אני רוצה להתייחס - - -

חמד עמאר: שם ותפקיד לפרוטוקול.

<מיכל מריל: מיכל מריל, מנהלת אגף א' תכנון ובקרה, מינהל התכנון.

<מיכל מריל: אני אתחיל מהרמה היותר גבוהה כי זה עלה כאן, הנושא של תכניות המתאר במגזר הדרוזי, שלא מקודמות.

<מיכל מריל: זה נושא שעולה כל פעם בכל ועדה ואני כל פעם סוקרת ומסבירה שכל יישובי המגזר כרגע מסודרים מבחינת תכניות מתאר.

<מיכל מריל: אם נסתכל על עוספייה, על דליה, על ריחניה, כסרא-סמיע, אבו סנאן, בית ג'אן, ראמה, פקיעין, ג'וליס, עין אל-אסד, כל אלה נמצאים או בתכנון מתקדם מאוד או לקראת הגשת מסמכי התכנית או בשלבים סטטוטוריים.

<מיכל מריל: בכל התכניות האלו התווספו אלפי דונמים כשטחי פיתוח.

<מיכל מריל: צריך להגיד, תכנית מתאר היא לא תכנית מפורטת ואי אפשר להוציא מתוכה היתרי בנייה, אבל זה צעד אחד קדימה וזה מהלך היסטורי.

<מיכל מריל: זה מהלך מאוד מאוד גדול שנעשה.

<מיכל מריל: חלקם נמצאים כבר בשלב של התנגדויות.

<מיכל מריל: סתם לדוגמה, ראמה נמצאת כבר בשלב של התנגדויות, כל החלק הדרומי שמדרום לכביש 85 הוא שטח ענק להרחבה.

<מיכל מריל: אנחנו עובדים על תכנון מפורט עכשיו, במסגרת החלטת הממשלה.

<מיכל מריל: פקיעין קיבלו שטחים נוספים להרחבה, אנחנו עובדים על תכנון מפורט.

<מיכל מריל: אותו הדבר גם בירקא, אנחנו עובדים על תכנון.

<מיכל מריל: בירקה כבר יש תכנית מאושרת, יאנוח-ג'ת יש תכנית מאושרת, כפר קמא יש תכנית מאושרת.

<מיכל מריל: ריחניה נמצאת בסוף שלב התכנון.

<מיכל מריל: אני אשמח לקבל איזשהו מידע קונקרטי - - -

סאלח סעד: את יכולה לתת לנו לוחות זמנים?

<מיכל מריל: רגע, לוחות זמנים זה סוגיה אחרת.

סאלח סעד: כל מה שאת אומרת זה בסדר גמור, אבל האזרח הפשוט רוצה לבנות את הבית שלו, את קורת הגג שלו.

חמד עמאר: חברים, חבר הכנסת סאלח, אני היום רוצה, הוועדה שאני עומד בראשה רוצה לקיים יישוב יישוב.

חמד עמאר: אני רוצה לקיים סקירה על יאנוח.

חמד עמאר: את הישיבה הבאה אני רוצה לקיים על מראר, אז אני אקבל סקירה על מראר מדויקת.

חמד עמאר: אני עכשיו רוצה על יאנוח ואיפה אנחנו מתקדמים ביאנוח.

חמד עמאר: זו מטרת הישיבה של היום ואני רוצה להגיע לתוצאות ביאנוח.

חמד עמאר: מה שקורה בבית ג'אן חשוב לי ובירקא זה חשוב לי, אבל מטרת הישיבה היום זה יאנוח.

<מיכל מריל: מאה אחוז.

<מיכל מריל: התייחסו לזה – הגבתי.

<מיכל מריל: לגבי יאנוח-ג'ת, מינהל התכנון פועל במסגרת החלטה 959 והחלטה 2332.

<מיכל מריל: כל התקציבים משתי ההחלטות האלו חולקו לכל היישובים על פי קריטריונים שווים.

<מיכל מריל: זה עבר ועדת מכרזים אחרי עבודה ענקית שעשינו.

<מיכל מריל: בחנו את הצרכים עם ראשי הרשויות, מיפינו את המתחמים האלה, אם יש להם סיכוי והיתכנות לעבור בוועדות, ועל פי זה החלטנו איזה מתחמים לתכנן.

<מיכל מריל: הכספים חולקו לכולם, לכולם.

<מיכל מריל: בנוסף לזה שריינו תוספת תקציבית לכל המתחמים שבהחלטה 2332 מכיוון שהוקצו רק 8 מיליון ל-12 היישובים והבנו שזה לא מספיק, וגם הקצינו בצורה אחידה ושווה לכולם לפי הצרכים כמובן ולפי קריטריונים אחידים.

<מיכל מריל: ליאנוח-ג'ת הוקצו סך הכול משהו בסדר גודל של 2.6 מיליון לכל המתחמים.

<מיכל מריל: מקודמים לפי החלטה 2332 מתחמים 8 ו-12.

<מיכל מריל: המתחמים האלה נמצאים כבר לקראת סוף תהליך התכנון שלהם.

<מיכל מריל: אחד מהם כבר הוגש אלינו לבחינה, אנחנו בודקים את זה, אנחנו נעביר התייחסות ונראה ביחד איך אפשר לשפר את התכנית, כי המטרה בסופו של דבר היא להביא תכניות שהן כבר מבושלות תכנונית, ביחד עם המחוז שלנו ואיתנו, כדי שלא נצטרך לעבור מחסומים או אבני דרך באמצע.

<מיכל מריל: בחלק הזה צריך קצת אורך רוח, כדי שבאמת נבשל את התכנית בצורה נכונה.

<מיכל מריל: לגבי מתחמים 4, 5, 12, 13 ו-14, כמו שאמר מעדא, הוקם צוות תכנון חדש, כרגע עשינו כבר ישיבת התנעה ראשונה, הציגו את הסקירה הראשונית.

<מיכל מריל: יש לנו כמה התייחסויות לזה, אבל בגדול, המתחמים האלה מתקדמים.

<מיכל מריל: אגב, אם איחדתם את הצוותים, אז תעדכנו אותנו כי אנחנו לא קיבלנו שום עדכון בנושא הזה.

<מיכל מריל: לגבי המתחמים 2 ו-7, אלה מתחמים שכבר הופקדו, פורסם להפקדה, תקופת ההפקדה הסתיימה לפני שבועיים שלושה.

<מיכל מריל: כרגע בוחנים במחוז את ההתנגדויות שהתקבלו.

<מיכל מריל: על תכנית אחת התקבלו, לדעתי, משהו כמו 18 התנגדויות, לתכנית השנייה, מתחם 7, נדמה לי, התקבלה התנגדות אחת של המועצה.

<מיכל מריל: ברגע שיעברו על ההתנגדויות ויכינו את התכנית לדיון היא תיכנס לדיון, היא מקבלת סדר עדיפות מהבחינה הזאת.

<מיכל מריל: לגבי מתחם 11 אני מבינה שיש מחלוקת בנושא השצ"פ.

<מיכל מריל: צריך להבין, זה נחמד שיש מחלוקת עכשיו אבל יש החלטה, יש חוק.

<מיכל מריל: יש החלטה של ועדה מחוזית לקדם תכנית במתכונת מסוימת עם 10 מטרים.

<מיכל מריל: עכשיו, אחרי החלטת ההפקדה יש חילוקי דעות בעניין הזה, מה עושים?

<מיכל מריל: צריך להחזיר את זה לדיון?

<מיכל מריל: אולי הפתרון הנכון הוא במסגרת שלב ההתנגדויות, לקדם את התכנית ובמסגרת שלב ההתנגדויות לדון בזה?

<מיכל מריל: צריך לבחון את זה.

חמד עמאר: זו אחת ההצעות שרציתי להגיד לראש הרשות, להביא את זה להתנגדויות עכשיו - - -

<מיכל מריל: אוקיי, בסדר, אבל צריך ל - - -

חמד עמאר: לפחות להפקיד, לפרסם ואת ההתנגדות של המועצה ואז אנחנו הולכים צעד אחד קדימה.

<מעדא חסבאני: זה מה שרצינו, אבל המחוז עצר את זה.

<מעדא חסבאני: זה מה שרציתי שיהיה.

<מיכל מריל: בוא נראה רגע, מה זה "המחוז עצר את זה"?

<מיכל מריל: צריך לבדוק את זה.

<מיכל מריל: מה זה "עצר את זה"?

חמד עמאר: כמינהל תכנון, בואו נבדוק את הנושא הזה.

חמד עמאר: לצאת לפרסום ואחרי זה, בשלב ההתנגדויות, להגיד בין 10 ל-3 ואז אנחנו מתקדמים, הולכים צעד אחד קדימה.

<מיכל מריל: אני רוצה להסביר.

<מיכל מריל: מה זה "עצר"?

<מיכל מריל: אנחנו לא עוצרים את זה כי אנחנו רשאים, אנחנו בעדכם - - -

<מעדא חסבאני: לא, לא, לא, לא.

<מיכל מריל: אבל העניין הוא שיש נורמות תכנוניות מסוימות.

<מיכל מריל: ברגע שמבקשים להוריד שטח שמיועד לשטחי ציבור פתוחים, יש נורמות, יש תקנים איך לתכנן.

<מיכל מריל: אתה לא יכול סתם כך לתכנן לציבור שלם בלי שיהיו לו גינות משחקים כמו שצריך, רחובות נורמליים עם רוחב נורמלי, כל הקריטריונים התכנוניים האיכותיים, אי אפשר בקלות כזאת למחוק שצ"פ, זה לא עומד - - -

<מעדא חסבאני: לא, אבל, מיכל, מיכל.

<מיכל מריל: אני לא אמרתי שאי אפשר, אני אומרת - - -

<מעדא חסבאני: היה דיון עם אלכס שפול, תקשיבי רגע, היה דיון עם אלכס שפול לפני שהתחלתי את התהליך התכנוני והצגנו שם את הרוחב של 3 מטרים.

<מעדא חסבאני: הדיון השני היה בראשותו של יהונתן ואף אחד לא העיר על זה מילה אחת, אחת לא.

<מעדא חסבאני: היה דיון יחד עם אורי אילן וגם - - -

<מיכל מריל: דיון בוועדה המחוזית או דיון - - -

<מעדא חסבאני: כן, דיון בוועדה המחוזית - - -

<מיכל מריל: שלושה דיונים בוועדה המחוזית או דיונים פנימיים?

<מעדא חסבאני: לא, דיון מקדמי, עשינו דיון מקדמי ולא הייתה התנגדות ולא הייתה הערה אחת אפילו והכול בסדר גמור.

<מעדא חסבאני: אני התייחסתי לזה בהצגה שלי, למה צריך 3 מטרים ואף אחד לא אמר מילה ועל בסיס זה יצאנו לתכנון.

<מעדא חסבאני: עכשיו מה קורה?

<מעדא חסבאני: השינוי הזה הוא שינוי מהותי כי זה משבש את כל טבלת האיזון וגם את כל שטחי הציבור.

<מיכל מריל: אתם הגשתם את התכנית כך בסופו של דבר.

<מעדא חסבאני: הגשנו אותה עם 3 מטרים.

<מיכל מריל: הגשתם אותה - - -

<מעדא חסבאני: עם 3 מטרים ועל בסיס זה זה גם נבנה, בהתאם לכל התהליך שעשיתי עם הוועדה.

<מעדא חסבאני: פתאום - - -

<מיכל מריל: דנתם על זה בוועדה המחוזית?

<מעדא חסבאני: כתבתי להם.

<מיכל מריל: לא, לא, לא, דנתם בדיון שהתקיים בוועדה המחוזית, בדיון להפקדה?

<מיכל מריל: דנתם בנושא הזה?

<מעדא חסבאני: זה לא עלה, הם לא העלו את זה.

<מיכל מריל: זה הופיע בהחלטה?

<מעדא חסבאני: לא מופיע כלום, אין הערה אפילו ושמו את זה כתנאי אחרי זה.

<מעדא חסבאני: שמו בתנאים.

<מיכל מריל: בהחלטה.

<מעדא חסבאני: בהחלטה.

<מעדא חסבאני: בתנאים להפקדה פתאום הופיע לי.

<מעדא חסבאני: זה מה שהיה.

חמד עמאר: יש אפשרות, כמו שאת הצעת, שההתנגדות תהיה אחרי הפרסום?

<מיכל מריל: יש אפשרות כזו.

חמד עמאר: כי התכנית בנויה על 3 מטר של המועצה אז הוא לא צריך להביא תכנית חלופית.

חמד עמאר: התכנית בנויה על 3 מטר.

<מעדא חסבאני: אני כתבתי גם ליהונתן וגם לאורי אילן מכתב בעניין הזה ואני אמור לפגוש אותם בשבוע הבא.

<מעדא חסבאני: אני רוצה שהדבר הזה, קודם כל שחררו את זה, אחרי זה נדון - - - כי באמת, לאורך כל הדיונים הדבר הזה לא עלה, לא שמו את זה כתנאי.

<מיכל מריל: בסדר, אבל אני חושבת שוועדת הפנים זה לא התפקיד שלה לדון - - -

<מעדא חסבאני: לא, לא הפנים.

<מיכל מריל: לקבל החלטות תכנוניות פה.

חמד עמאר: לא, לא, לא, זה לא התפקיד שלנו, התפקיד שלנו הוא לזרז ולפקח.

<מיכל מריל: בסדר, אז הנה, נקבעה כבר ישיבה בלשכת התכנון, תגיעו לאיזושהי הסכמה בעניין הזה.

<מיכל מריל: אני לא יכולה להוציא פה איזושהי הבטחה שאפשר או שאי אפשר.

<מיכל מריל: אני מציעה שזה ילובן בישיבה שתתקיים בלשכת התכנון.

חמד עמאר: מתי יש לךָ ישיבה, אמרתָ?

<מעדא חסבאני: יש לי פגישה עם אורי אילן, פגישה אישית על כמה סוגיות, אחת מהסוגיות זה זו.

סאלח סעד: מחר הוא בא אליי לכאן, מחר הוא בא אליי לכאן, אילן, עם כל התכניות של היישובים הדרוזיים.

סאלח סעד: אני רוצה ממנו דיווח על כל מה שקורה בכפרים הדרוזים, מחר הוא מגיע אליי לפה.

<מיכל מריל: הייתה לכם עוד שאלה.

<מעדא חסבאני: מתחם 7 - - -

<מיכל מריל: מתחם 7, אמרנו שהוא נמצא - - -

חמד עמאר: כן, יש התנגדות אחת, והוא אמר שחסרים לו 300,000 שקל לתצ"ר.

<מיכל מריל: תראו, העניין הזה של החוסר התקציבי, לנו אין אפשרות כרגע לתקצב שטחים שהם מעבר להחלטת הממשלה.

<מיכל מריל: אתם מבינים שאנחנו צריכים - - -

<מעדא חסבאני: לא, 8 ו-7.

<מעדא חסבאני: כל התקציב של החלטת הממשלה חולק?

<מיכל מריל: כל התקציב חולק ואין לנו אפשרות לתת מעבר לזה.

<מיכל מריל: למה אני נותנת ליאנוח-ג'ת ולא לכסרא-סמיע?

<מיכל מריל: למה ליאנוח-ג'ת ולא לעוספייה?

<מיכל מריל: כולם מבקשים, כולם מבקשים.

<מיכל מריל: עכשיו יש דיון על יאנוח-ג'ת, בסדר, אבל מה עם שאר הרשויות שגם מבקשות, מה אני אומרת להן?

<מעדא חסבאני: תתני לפי קצב ההתקדמות.

<מעדא חסבאני: אנחנו כרגע נמצאים לקראת - - -

<מיכל מריל: לא, תראה, אם היית יושב במקומי היית מבין שזה בעייתי.

<מעדא חסבאני: אני לא רוצה לשבת במקומך - - -

חמד עמאר: אחת ההצעות שלנו, וזה לא קשור אליכם, הייתה ניוד תקציבי בתוך ההחלטה, כי יש בהחלטה כסף שלא מנוצל בכלל.

חמד עמאר: אותו כסף שלא מנוצל, לנייד אותו לתכנון ובנייה, וזו הייתה ההצעה שלי בוועדת הכספים.

<מיכל מריל: תראה, ניוד תקציבי אנחנו עושים.

<מיכל מריל: למשל ביאנוח-ג'ת הוספנו עוד מתחם קטן, כי התקציב הספיק, זה לא הבעיה.

<מיכל מריל: כל מה שבמסגרת ההחלטה ואפשר לתת – בסדר.

<מיכל מריל: אנחנו יכולים עוד מתחם פה, מתחם שם, אבל התקציב שאתה מבקש למתחם נוסף, אין לנו מיליון וחצי בשביל לזה.

חמד עמאר: לא, אני לא מדבר על המיליון וחצי.

חמד עמאר: מיליון וחצי זה הבטחה של השר, זה בינו לבין השר.

חמד עמאר: אני מדבר על ה-300,000 שקל שחסרים ל-7 ו-2.

סאלח סעד: אותם מתחמים שהעלה ראש המועצה כאן, שחסר לו תקציב או שלא עבר תקציב.

חמד עמאר: לא על המיליון וחצי, מיליון וחצי, מה שחדש, בוא נשאיר את זה.

חמד עמאר: אנחנו שלחנו מכתב לשר מהוועדה, אפילו לא קיבלנו תשובה מהשר על המיליון וחצי שהובטחו, אבל אנחנו לא מדברים על המיליון וחצי, אני מדבר על ה-300,000 שקל, שנותנים לנו את הפתרון לשלושה המתחמים האלה.

<מיכל מריל: תראו, הנושא הזה, אנחנו צריכים לבחון אותו איך אפשר לעשות את זה במסגרת ההחלטה, מכיוון שאלו בעצם תכניות לצרכי רישום שהן לא מהתקציבים שהוקצו פה למתחמים האלה.

<מיכל מריל: אם יש פה עודפים, יש עודף של 300,000 שקל מכל התקציב שלנו?

<מעדא חסבאני: לא.

<מיכל מריל: מכל התקציב שנתַנו לכם, אני לא חושבת.

<מעדא חסבאני: זה לא 300,000.

<מעדא חסבאני: להשלים את המתחמים בתכנון זה 9, 15 - - -

<מיכל מריל: כמה אתה צריך לתוספת של תצ"רים?

<מעדא חסבאני: לתצ"ר 300,000 שקל עבור מתחמים 11, 2, 7.

<מיכל מריל: אבל אין.

<מיכל מריל: בתוך התקציב הזה אין יתרה של 300,000.

<מעדא חסבאני: בסדר, אז תני לי - - -

<מיכל מריל: הסוגיה היא תוספת תקציבית.

<מעדא חסבאני: בקיצור, חסר פה תקציב.

<מיכל מריל: חסר תקציב.

סאלח סעד: אפשר להציע למינהל הצעה?

<מיכל מריל: הסוגיה היא תקציב לצורכי תכנון ולצורכי תצ"ר.

חמד עמאר: אנחנו נקיים בנושא הזה דיון בוועדת הכספים, כי אמרתי, אני לא התכוונתי ניוד רק מתוך המינהל, מהתקציב המיועד לתכנון.

חמד עמאר: אני דיברתי על כלל התקציב של 2.2 מיליארד, יש תקציבים שם והרבה תקציבים, שאפילו שקל אחד לא מנוצל מסעיפים מסוימים, שמותר מהסעיפים להעביר לכם את הכסף.

חמד עמאר: העלינו את זה בוועדת הכספים כבר והאוצר לא הביע ההתנגדות לנושא ואמר, 'נבדוק את הנושא'.

חמד עמאר: אני רוצה לראות את בדיקת הנושא ואיפה אנחנו עומדים בנושא של ניוד תקציבים.

<מיכל מריל: זה בידיים שלכם.

חמד עמאר: תודה רבה.

חמד עמאר: משרד השיכון, בבקשה.

<ורד סלומון ממן: כפי שאמרתי בהתחלה - - -

חמד עמאר: באופן ברור נאמר שהמיליון וחצי לא נמצאים בתקציב ונאמר על ידי מנהל התכנון שאין את המיליון וחצי.

חמד עמאר: מה שהובטח לראש הרשות על ידי השר, אין את הכסף הזה ואין אפשרות, מינהל התכנון לא יכול לתת את התקציב.

סאלח סעד: אני רוצה ברשותך להציע הצעה למִינהל.

סאלח סעד: הצעה, רק בגדר של הצעה.

סאלח סעד: הרי מה שחסר לראשי המועצות היום, אני מניח שמחוץ ליאנוח-ג'ת, אנחנו מדברים עכשיו על יאנוח-ג'ת, בשבוע הבא או אני לא יודע מתי מראר ואחרים, זה כסף לתכנון של תכניות המתאר עד אישורן הסופי.

סאלח סעד: למה שמִינהל התכנון יחד עם האוצר, לא ייקח את הכסף הזה, אל תתנו לראשי מועצות, אתם תשלמו למתכננים.

סאלח סעד: אתם תשלמו למתכננים.

סאלח סעד: אתם לא צריכים להעביר 300,000 שקל, אתם תלוו את המתכננים, אתם תשלמו למתכננים, עד אישורן הסופי של תכניות המתאר.

<מיכל מריל: תכניות המתאר?

סאלח סעד: בהחלט.

<מיכל מריל: או המפורטות.

<מיכל מריל: תכניות המתאר - - -

סאלח סעד: גם המפורטות.

סאלח סעד: אתם יכולים לשבת עם ראש מועצה, תגידו לו, 'אנחנו רוצים ממך מפרט, כמה אתה צריך מאיתנו כסף עד סיום אישור תכנית המתאר שלך, כולל המפורטות, כולל החלקות, כולל תת-חלקות'.

סאלח סעד: זו הצעה שלדעתי אתם צריכים לקנות אותה - - -

חמד עמאר: יש הבדל בין תכניות לבין מפורטות, המפורטות במשרד השיכון.

חמד עמאר: בוא נשמע את משרד השיכון כי התקציב מחולק לשניים, המפורטות זה משרד השיכון - - -

סאלח סעד: אז משרד השיכון, משרד האוצר וועדת המִינהל, זה אותו הדבר מבחינת האזרח הפשוט.

<ורד סלומון ממן: המפורטות בהחלטה 959, מתוך 15 רשויות 12 רשויות הן תחת התכנון של מינהל התכנון - - -

חמד עמאר: ושלוש רשויות, ירקא - - -

<ורד סלומון ממן: לא, שלושה יישובים זה אבו סנאן, בית ג'אן וג'וליס, הם תחת משרד השיכון, המפורטות.

סאלח סעד: מיכל, אפשר לקחת את ההצעה הזו?

<מיכל מריל: זו החלטה שמצריכה תקציבים.

<מיכל מריל: התכניות המתאריות הן בהיקפים יותר - - - כדי להגיע לתכנון מפורט של כל המתחמים, זה כבר הרבה יותר, זה מעבר - - -

<מעדא חסבאני: נו, ודאי, לי למשל, ל-9 ול-15 אין לי תקציב, זה 640,000 שקל לבד.

סאלח סעד: אתם פוטרים את ראשי המועצות בדרך הזו.

<מיכל מריל: רגע, צריך להגיד שיאנוח-ג'ת, אני חושבת שאין אח ורע ליאנוח-ג'ת, שכמעט רוב תכנית המתאר כבר מכוסה בתכנון מפורט באמצעות התקציבים הממשלתיים.

<מיכל מריל: רוב היישוב שלך, כבר כמעט כולו, מתוכנן, שלא כמו יישובים אחרים שחצי מהם לא מתכוננים.

<מעדא חסבאני: את אומרת כמעט, אני רוצה את הכול, מה לעשות?

<מעדא חסבאני: מבחינתי המשפחה הזו זה אותו הדבר.

חמד עמאר: חסבאני, זה אחד הדברים שאנחנו גם בוועדת הכספים מלווים ודנים, כי מניסיון שלי כאן בכנסת והרבה שנים אני יושב בכנסת, גם בוועדת הכספים, מהתכנית יש הרבה סעיפים שלא מנוצלים ובסוף שנה - - - כמו שאמרת על התכנון בקרקע פרטית, אפילו בתכנית של המגזר הערבי, 800 מיליון שקל אז, היו שם 132 מיליון שקל לתכנון בקרקע פרטית, 61 לא נוצל.

חמד עמאר: התכנית הייתה לפני שש שנים, שבע שנים.

חמד עמאר: אז אנחנו, גם כאן אנחנו צריכים לשבת ולראות עם מינהל התכנון ומשרד השיכון, שכל נושא תכנון ובנייה, באותם סעיפים שלא מנוצלים, שנעביר את הכסף למינהל התכנון ששם יהיה לנו.

חמד עמאר: זו השמנת של תכנית החומש בעצם, זה התכנון והבנייה.

חמד עמאר: בבקשה, משרד השיכון.

<ורד סלומון ממן: אנחנו התגייסנו במקרה של יאנוח-ג'ת בגלל המקרה המיוחד שהוא חוזר על עצמו בהרבה יישובים אבל במקרה הזה, כיוון שמינהל התכנון מטפל במרבית המתחמים של יאנוח-ג'ת אנחנו זיהינו את הסיפור של צמוד הדופן וראינו בזה איזושהי הזדמנות לסייע.

<ורד סלומון ממן: לכן אנחנו והתגייסנו באופן נקודתי לאותם מתחמים שהם מחוץ לקו המתאר אבל צמודי דופן, שראינו בהם פוטנציאל, שיש להם סיכוי טוב להתאשר.

<ורד סלומון ממן: אנחנו עושים את זה ביחד עם מינהל התכנון, אנחנו עושים את זה יחד עם הוועדה המחוזית, אבוי לנו אם לא יהיה את שיתוף הפעולה הזה.

<ורד סלומון ממן: לכן במקרה הספציפי, איפה משרד הבינוי השיכון נכנס כאן לתמונה?

<ורד סלומון ממן: זה באותם מתחמים שדיבר עליהם ראש המועצה בתחילת הדיון, אותם מתחמים שאמרנו:

<ורד סלומון ממן: בואו נתגייס לנסות למצוא - - -

חמד עמאר: אבל דיברנו על מה שהוא מחוץ לתכנית.

סאלח סעד: את מדברת על מחוץ לתכנית.

<ורד סלומון ממן: נכון - - -

חמד עמאר: מינהל התכנון מודע לנושא הזה ומקדם עם זה איתכם?

<ורד סלומון ממן: כן, אז אני מסבירה שוב.

<ורד סלומון ממן: אותם מיליון וחצי שקלים שראש המועצה מבקש, אותה הבטחה שלטונית הייתה אמורה לטפל באיזושהי הרחבה מסוימת של תכנית המתאר.

<ורד סלומון ממן: תכנית מתאר ליאנוח-ג'ת יש, היא מסודרת.

חמד עמאר: אני יודע, אני מדבר על התוספת.

<ורד סלומון ממן: יפה, על התוספת.

<ורד סלומון ממן: על זה היה הוויכוח.

<ורד סלומון ממן: כיוון שהבנו שזה הולך להתממש, הולך להיות, ההרחבה הזאת תהיה מתישהו, אמרנו, בואו נתקדם באופן נקודתי במקומות שיש להם היתכנות גבוהה שזה יקרה בסוף, אוקיי?

<ורד סלומון ממן: שהתמ"א 35 מאפשרת את זה, שאני לא פולשת לשטחים פתוחים אלא אני בתוך תחום שהוא ממש טריוויאלי לפיתוח, זה ברור שזה יקרה, ואמרנו ששם נלך ושם הייתה הסכמה.

<ורד סלומון ממן: אז אנחנו צריכים לעבוד פה במקביל, להרחיב את תכנית המתאר ובמקביל אנחנו עושים מפורטות.

<ורד סלומון ממן: אם היינו צריכים לחכות לתכנית המתאר אז היינו בבעיה.

חמד עמאר: אני מבין אותך.

חמד עמאר: בכמה זמן זה אמור לתת לנו את הפתרון לפחות למשפחה שאמורה להיכנס לבית שהוא מוכן וזה בתחום, במקום שאת מדגישה אותו?

<ורד סלומון ממן: קשה לי כרגע להתחייב - - -

חמד עמאר: כי בית המשפט נתן לנו שנה.

<ורד סלומון ממן: אני שמעתי, שמעתי.

<ורד סלומון ממן: עודכנתי כמובן והנציג שלנו היה גם בבית המשפט, שמענו שנתקבלה הארכה.

<ורד סלומון ממן: אנחנו נעשה כל מאמץ.

<ורד סלומון ממן: קשה לי כרגע להתחייב ללוחות זמנים.

<ורד סלומון ממן: אני לא מאשרת את התכניות, אני בכל זאת הולכת גם למוסד התכנון ומאשרת שם, אבל אני חושבת שבשיתוף פעולה אפשר יהיה לעשות את זה במהירות המרבית.

<ורד סלומון ממן: קשה לי מאוד להגיד כרגע.

<ורד סלומון ממן: גם לנו יש פגישה בסוף נובמבר יחד איתי, אני האדריכלית הראשית של המשרד, באמת, מאוד חשוב לי לעזור ולסייע, אני מגיעה באופן אישי כדי לטפל בתכניות האלה, באמת, עם הרבה רצון טוב, אבל יש דברים שהם לאו דווקא תלויים במשרד הבינוי והשיכון.

חמד עמאר: מינהל התכנון מודע לנושא של ההרחבה?

<מיכל מריל: אנחנו מודעים.

<מיכל מריל: להבנתי התקיימה ישיבה במחוז.

<ורד סלומון ממן: נכון.

<מיכל מריל: ביקשו מכם לעשות בדיקות משלימות, טופוגרפיה, שטחים פתוחים.

<מיכל מריל: אחד הבתים יושב על שטח יער בתכנית מתאר ארצית ליערות, צריך לדעת, לשים את זה על השולחן גם, להיות מודעים לזה.

<מיכל מריל: אתם תמשיכו את התיאומים עם המחוז.

<מיכל מריל: יש לכם צוות תכנון?

<ורד סלומון ממן: כן, יש צוות תכנון ויש גם תקציב, תודה לאל.

<מעדא חסבאני: נכון.

<ורד סלומון ממן: יצאנו לדרך.

<מיכל מריל: אני רק מציעה שתהיו בקשר שוטף עם לשכת התכנון, כי אני הבנתי שהייתה ישיבה, אין כרגע קו כחול שנתחם.

<מעדא חסבאני: עוד לא, זה יהיה - - -

חמד עמאר: חשוב שיהיה תיאום בין מינהל התכנון למשרד השיכון עם המועצה, שנגיע לתוצאות כמה שיותר מהר.

<מעדא חסבאני: המועצה מובילה את זה באופן אישי.

<מעדא חסבאני: אני, באמת יחד עם ורד, גם הסתובבנו בתוך המתחמים האלה, לפני, דרך אגב, כל צווי ההריסה, ממש לפני, ואלה אותם איתורים, דרך אגב, מיכל, שאת גם מכירה מהרשימה ששלחתי.

<מיכל מריל: מה שאתה העברת לי, העברת לי רשימה של גושים וחלקות.

<מעדא חסבאני: נכון.

<מיכל מריל: את אותן חלקות העליתי במפות ה-GIS שלנו.

<מיכל מריל: על חלקן אני יכולה להגיד לך כבר עכשיו שזה לא הולך לקרות.

<מעדא חסבאני: ברור.

<מעדא חסבאני: אני מדבר על צמוד דופן ובמקומות למשפחה, על בסיס הקריטריונים שסיכמנו ב-24 לנובמבר 2014, מול - - -

<מיכל מריל: לא נקבעו קווים - - -

<מעדא חסבאני: לא, לא, לא, בלי קווים.

<מעדא חסבאני: העקרונות, אמרתי.

חמד עמאר: תודה רבה.

חמד עמאר: משרד המשפטים, בבקשה.

חמד עמאר: את היית בישיבה ואני שמעתי גם את ההצהרה של היועץ המשפטי לממשלה, שהייתה הצהרה ברורה, הוא אמר, "אכיפה תבוא אחרי התכנון" ומה שקרה כאן ביאנוח, שאפילו לפני שנכנס חוק קמיניץ כבר היו צווי הריסה, מהירים מאוד.

חמד עמאר: האם אנחנו יכולים לקבל הסבר ממשרד המשפטים בנושא?

<נועה עמירב פטאל: שלום, נועה עמירב ממשרד המשפטים.

<נועה עמירב פטאל: אני אתחיל מאותה ישיבה שהייתה עם היועץ שהייתי בה ובישיבה הוצג לנו מסמך מדיניות שהתבקשנו לשנות ממדיניות אכיפה שסוכמה בעבר.

<נועה עמירב פטאל: בישיבה שהייתה אצל ארז קמיניץ בסוף אפריל הוסכם לצמצם את מדיניות האכיפה שהוצגה כאן לוועדה במהלך תיקון 116 ולהסכים שמדיניות האכיפה המדינתית תתמקד מחוץ לקו כחול, גם כשמדובר בקו כחול של תכנית שהיא לא מאושרת.

<נועה עמירב פטאל: בדרך כלל מדיניות האכיפה היא מחוץ לקו כחול מאושר בתכניות, אבל הוסכם בכל זאת, שגם במקרים שמדובר בקו כחול לא מאושר, ככל שהדבר מאושר על ידי מִינהל תכנון ויש תכנית שכבר הוגשה, נקלטה ובאמת הדברים נעשים בהסכמה.

<נועה עמירב פטאל: האמירה של היועץ, שהיא פרי של שיחות וישיבות ארוכות, כבר כמה שנים שמתקיימות אצלנו ישיבות, היא אמירה שאנחנו לחלוטין עומדים מאחוריה, שהיא לא אומרת שאכיפה תבוא אחרי התכנון, אלא שאכיפה ותכנון צריכים ללכת ביחד וזה, אני חושבת, אינטרס שהוא משותף פה לכולנו כי בסופו של דבר אם יש תכנון, למשל, שקובע שכאן יהיה גן הילדים ומישהו יום אחר כך יבנה - - -

חמד עמאר: אני לא מדבר על הנקודה זאת.

<נועה עמירב פטאל: בדיוק, זאת אומרת האכיפה באה - - -

חמד עמאר: אני יודע כי אני השתתפתי בהרבה ישיבות עם היועץ המשפטי - - -

<נועה עמירב פטאל: נכון, היינו יחד בישיבות האלו והאכיפה באה בשביל, בין היתר, לממש את התכנון.

<נועה עמירב פטאל: וגם, בסופו של דבר, לקבוע איזשהם גבולות שאנחנו מהם לא זזים יותר.

<נועה עמירב פטאל: זאת אומרת, הם יהיו הגבול.

חמד עמאר: נכון, על זה גם אנחנו הסכמנו, וכל ההנהלה של העדה הדרוזית, גם כל התושבים מסכימים.

<נועה עמירב פטאל: אני רק אגיד שאנחנו עדיין בשיח מתמשך וגם אני בקשר עם ראאד, העוזר של השייח', ובדיוק הוא העביר לי רשימה אתמול של נושאים.

<נועה עמירב פטאל: זאת אומרת תהיה ישיבה נוספת אצלנו בהמשך לאותו ביקור של היועץ, אבל זה לא אומר שמדיניות האכיפה לא ממשיכה.

<נועה עמירב פטאל: המדינה ממשיכה לפעול בהתאם לאותו סיכום דיון שהפצנו.

<נועה עמירב פטאל: זה אומר שכשיש בנייה מחוץ לקו כחול - - -

חמד עמאר: כן, אבל עכשיו שמענו ששני הבתים אמורים להיכנס לתוך זה ועדיין לא נקבע קו כחול ביאנוח.

<נועה עמירב פטאל: אבל כאן אני אגיד שני דברים, אחד ברמה הפרטנית ואחד ברמה הכללית.

<נועה עמירב פטאל: קודם כל יש פה שני בתים שנעשה לגביהם הליך בבית משפט.

<נועה עמירב פטאל: בסוף, אם רוצים לדון בהם פרטנית אז צריך ללכת לבית משפט.

<נועה עמירב פטאל: היו פה הסכמות, היה פה הליך ובית המשפט, הגיעו להסכמות בפניו והוא אישר אותן.

<נועה עמירב פטאל: זו אמירה קודם כל נקודתית שאני לא נכנסת פה לדיון הספציפי.

<נועה עמירב פטאל: אני כן אגיד ובהחלט אפשר ללמוד מהמקרה הזה באופן כללי שבכל הוצאת צו נערכת היוועצות ונעשה גם בירור מול מינהל תכנון כדי לעמוד בדיוק באותו סיכום של מדיניות אכיפה.

<נועה עמירב פטאל: במקרה הזה, מהבירור מול המחוז, עלה שהבתים האלה, לא הוגשה תכנית שנקלטה כמו שסוכם.

<נועה עמירב פטאל: אני מבינה שכן בכל זאת היו כאן ניסיונות לקדם, היו פה שיחות, הייתה כאן התקדמות מול משרד השיכון ולכן בסופו של דבר המדינה הסכימה בינתיים להקפיא את הצווים ולראות אם אכן יש היתכנות.

<נועה עמירב פטאל: ההסכמה הזאת ניתנה בתמורה להקפאת המצב כרגע, אבל צריך לזכור, גם מיכל אמרה את זה עכשיו, עוד אין קו כחול וראש המועצה הסכים, זאת אומרת, בסופו של דבר, אחרי שייערך הדיון התכנוני, יכול להיות שיגיעו להחלטה, ואני רק נותנת כאן את זה כדוגמה, ש"הבית הזה לא", או ש"גוש חלקה הזה, שפה תעבור הדרך".

<נועה עמירב פטאל: בעובדה שכל פעם מישהו יבנה, בטח ובטח מחוץ לקו כחול, אבל אני חייבת לומר שזה נכון גם בתוך קו כחול, מישהו יבנה ואחר כך התכנון, שכבר ישבו מתכננים וישבו ותכננו וחשבו ויצטרכו כל פעם לשנות את התכנון, בסוף לא יהיה מענה לאף אחד ואני לא חושבת שאף אחד מאיתנו רוצה - - -

חמד עמאר: זו בדיוק הנקודה שאנחנו רצינו להגיע אליה, שיהיה לנו מצב שאנשים לא יבנו במקום של כביש מתוכנן - - -

<מיכל מריל: אבל זה קורה.

<נועה עמירב פטאל: זה קורה.

חמד עמאר: ממה שאני שומע מראשי הרשויות עכשיו כמעט ולא.

<מיכל מריל: קורה, אני אתן לך דוגמאות לא בפורום הזה.

<מיכל מריל: אנחנו יושבים עם מתכננים, מראים לציבור ולמחרת כבר יש - - - בשטח, על השטח שהוקצה לצרכי ציבור.

סאלח סעד: אחרי שסיכמתם עם אותו ראש מועצה?

<מיכל מריל: אחרי שסיכמנו.

חמד עמאר: נאמר לה על ידי ראש מועצת ירקא שהיה לו דבר כזה והוא בעצמו התערב ועצר את הנושא.

<מיכל מריל: יכול להיות, אבל אני אומרת שיש מקרים.

חמד עמאר: אנחנו גם אמרנו את זה בכל ישיבה, אנחנו רוצים להגיע למצב של תכנון - - -

<מיכל מריל: צוותי התכנון מתקשרים אלי מהשטח ואומרים לי, "מיכל, נולדו עוד שני מבנים, מה עושים?

<מיכל מריל: " אז עכשיו לשנות את הדרכים, להוציא מדידה חדשה?

<מיכל מריל: להוציא תקציב נוסף?

<מיכל מריל: מה לעשות?

חמד עמאר: אני יודע, תשמעי, אני מכיר את הבעיה, אנחנו חייבים להגיע לפתרון.

חמד עמאר: גם ראשי הרשויות צריכים להיות - - -

<רהיג' חטיב: ביאנוח אין דבר כזה.

<מעדא חסבאני: לא, זה לא יאנוח.

<מעדא חסבאני: יאנוח – אין לי כלום.

<מיכל מריל: זה לא ביאנוח.

חמד עמאר: אני מרגיש שינוי אדיר במגזר מבחינת התפיסה הזאת.

חמד עמאר: אני מרגיש שינוי כי הם מרגישים שאנחנו מתקדמים וברגע שרואים שיש התקדמות יש שינוי.

חמד עמאר: אני אגיד לכם, עורך הדין שמייצג את המשפחות העלה את הנושא של כפר ורדים ואני אמרתי, יש הבדל אדיר בין קרקע מדינה לקרקע פרטית.

חמד עמאר: קרקע מדינה, אתה יכול לתכנן כביש 20, 30 מטר, אף אחד לא שואל אותך, אבל כשאתה בא לקרקע פרטית ואתה רוצה לתכנן, אתה צריך להתחשב לפעמים בהוא שיש לו דונם אדמה אחד ואם אנחנו לוקחים לו את ה-45% או ה-30% ויש לו שישה-שבעה ילדים, בסופו של דבר לא תהיה לו אדמה לבנות בתים לילדים שלו וגם האפשרות לבנות לגובה לא קיימת אפילו.

חמד עמאר: אני רוצה לשמוע מהאוצר.

חמד עמאר: הגיע האוצר, נכון?

<אורי דביר: נכון.

חמד עמאר: בישיבה הקודמת דיברנו על הנושא וראש הרשות העלה את הנושא של מיליון וחצי שקל תקציב שהובטח על ידי שר האוצר.

חמד עמאר: אותם מיליון וחצי הם בעצם המחסום שלנו בלהתקדם בכל תכנית המתאר, בכל התכנית של היישוב יאנוח-ג'ת.

חמד עמאר: אנחנו רוצים לשמוע מהאוצר שהמיליון וחצי שהובטחו נמצאו, יש אפשרות לקבל אותם, יש אפשרות להמשיך ולהתקדם.

חמד עמאר: נכנס משרד השיכון לתמונה והוא עושה עבודה טובה עם המועצה ומינהל התכנון, אז איפה אנחנו עומדים עם המיליון וחצי?

<אורי דביר: תן לנו עוד קצת זמן, אנחנו רוצים לבחון את זה, גם, כמו שאמרת, גם עם משרד השיכון וגם עם מינהל תכנון, הם באמת עושים עבודה.

<אורי דביר: גם הבנתי שהמשרד לפיתוח אזורי מעורב פה ומנסה לבחון איזה מועצות דרוזיות יש בהן בעיה וצריך לתגבר את התקצוב שלהן.

<אורי דביר: אחרי שנעשה איזשהו מבחן נראה איך באמת אפשר לעזור, גם דרך מינהל התכנון או דרך משרד השיכון, כשיסתיימו העבודות האלו.

חמד עמאר: תכנית החומש שלנו, 959, היא עם תקציב גדול.

חמד עמאר: אני מכיר את זה.

חמד עמאר: בקדנציה הקודמת עברתי על כל סעיף וסעיף והיא אושרה על ידי הממשלה הנוכחית בקדנציה הזאת, אבל באותה תכנית אנחנו דיברנו על ניוד תקציבי.

<אורי דביר: בתוך ההחלטה.

חמד עמאר: בתוך ההחלטה.

חמד עמאר: מתי אנחנו יכולים לקבל מהאוצר מיפוי, איפה הכסף נמצא ולא ימומש וניתן להעביר אותו לתכנון ובנייה, כי אמרתי, השמנת של כל התכנית מבחינתנו זה התכנון והבנייה.

חמד עמאר: אם אנחנו פותרים את הבעיה של תכנון בנייה במגזר הדרוזי, בשבילי זה המחסום הגדול ביותר.

<אורי דביר: מיכל עושה המון בשביל לקדם.

חמד עמאר: אני יודע, אני יודע ואני מכיר את העבודה שלה, אני פוגש אותה הרבה כאן בוועדות ואני יודע את העבודה שלה.

<אורי דביר: גם פה וגם בוותמ"ל, המשרד באמת עושה המון בשביל לקדם את התכנון, גם במגזר הערבי וגם במגזר הדרוזי.

<אורי דביר: בקשר לניוד התקציבים אנחנו בדיוק עכשיו יושבים עם מחלקת התקציבים של מינהל התכנון.

<אורי דביר: בדיוק יש לנו ישיבה בעוד שעה ויש לנו גם ישיבה גדולה בשבוע הבא, באמת להבין איפה התקציבים ב-959, איזה רשויות קיבלו, איפה הפערים, איפה יש עודפים שלא מוצו.

<אורי דביר: כשנסיים את העבודה הזאת נהיה הרבה יותר חכמים.

חמד עמאר: אתה נציג האוצר, מתי אתה חושב שתהיה לנו אפשרות לקיים דיון בנושא בוועדות הכספים?

חמד עמאר: כי אני רוצה להוביל דיון כזה בוועדת הכספים על תכנית החומש.

<אורי דביר: אני אעדכן אותך, אנחנו נודיע לך - - -

חמד עמאר: אם אתה יכול לעדכן אותי.

חמד עמאר: אני לא רוצה לקיים דיון ותגיעו לא מוכנים.

חמד עמאר: אני רוצה שתגיעו מוכנים לישיבה ונקבל ניוד תקציבי ואיפה אנחנו יכולים לנייד תקציב.

<מעדא חסבאני: לא הבנתי את המיליון וחצי, לא הבנתי.

<מעדא חסבאני: אין להם קשר בכלל ל-959, אין קשר להחלטת הממשלה.

<מיכל מריל: לא, אבל הוא אומר לנסות אולי מתחומים של משרדים אחרים, להעביר את זה לתכנון ובאמצעות זה לחלק.

<מיכל מריל: אבל זה חייב להיות מידתי ושווה לכל - - -

חמד עמאר: לא, ראש הרשות אמר, ההבטחה השלטונית הייתה, ושר זה הבטחה שלטונית, שהמיליון וחצי לא קשורים לתכנית החומש.

חמד עמאר: הוא אמר, "אם חסר לך מיליון וחצי", זה מה שהבנו בישיבה, "אתה תקבל אותם".

<אורי דביר: אנחנו באמת בוחנים האם חסר מיליון וחצי.

<אורי דביר: יכול להיות שיש תקציבים, גם בשיכון, גם במינהל התכנון.

<אורי דביר: תן לנו לסיים את העבודה - - -

<מעדא חסבאני: אני חייב להגיד לך, תקשיב, אני חייב להגיד לך - - -

חמד עמאר: כמה זמן אנחנו צריכים לחכות עם זה?

חמד עמאר: כי אני מתכוון לפני סוף השנה לקיים דיון המשך.

<אורי דביר: יהיו תשובות.

<אורי דביר: בדיוק עכשיו התחלנו, אתה מכיר את העבודה של שר האוצר על תקציב 19', ותוך כדי כל העבודה הזו - - -

חמד עמאר: אני יודע, אני יודע.

<מעדא חסבאני: אני רוצה להגיד, תקשיב רגע, אורי, תקשיב, על המיליון וחצי שקל שניתנה הבטחה, היא ניתנה באוגוסט 16'.

<מעדא חסבאני: אני נתבקשתי להעביר חומרים, לְמה אני צריך את הכסף הזה, למינהל התכנון.

<מעדא חסבאני: מינהל התכנון בדק את זה, הוחזר חזרה לאוצר.

<מעדא חסבאני: ביקשו שאני אגיע לאמיר הלוי, הגשתי, הוא אמר לי, "אוקיי, אנחנו נבדוק - - -

<מיכל מריל: אתה מבקש תכנון מפורט?

<מעדא חסבאני: לתכנית התוספתית.

<מעדא חסבאני: לא קשור לתכנון המפורט, התכנית המשלימה.

<מיכל מריל: אני שואלת רק, אתה מבקש תכנון מפורט?

<מעדא חסבאני: כן.

<מיכל מריל: מיליון וחצי לתכנון מפורט?

חמד עמאר: לא, לא, לא, לתוספתי, לתכנית המתאר, הרחבת המתאר ב-300 דונם.

<מעדא חסבאני: הרחבת התכנית על פי הסיכום שהיה עם בינת שוורץ ב-2014.

<מעדא חסבאני: זה היה תנאי לאישור התכנית הזאת.

<מיכל מריל: הבנתי, אבל ההשלמה יכולה להיות בשתי רמות.

<מיכל מריל: ברמה אחת מתארית, כלומר - - -

חמד עמאר: זה מתארי, הוא מדבר על מתארי, לא מפורט.

<מיכל מריל: ברמה אחרת זה תכנון מפורט.

<מעדא חסבאני: ודאי.

<מיכל מריל: על מה אתה מדבר, מיליון וחצי, על השלמה מתארית שאי אפשר להוציא היתרי בנייה?

<מעדא חסבאני: לא, אני רציתי גם הרחבה מתארית וגם תכנון מפורט.

<מעדא חסבאני: דיברנו על 300 דונם, לזה אנחנו צריכים לפתור את הבעיה.

<מיכל מריל: צריך היה לעשות תכנון, לקבוע קו לתכנון מפורט.

<מעדא חסבאני: צריך לעשות את התכנון.

<מעדא חסבאני: זה בדיוק, לתכנון הזה צריכים את הכסף.

חמד עמאר: ודווקא שני הבתים האלה נופלים שם, ממה שאני מבין, כשמתחילים לתכנן, שני הבתים האלה נופלים שם.

<מיכל מריל: שני הבתים האלה - - -

<מעדא חסבאני: שתי המובלעות.

<מעדא חסבאני: תקשיבי, גם פה אנחנו הולכים ליפול עוד פעם.

<מעדא חסבאני: מה שאנחנו עושים עם משרד השיכון, עם ורד, זה שהלכנו על שילוב, גם שח"מ וגם פרטי ואז באותה תכנית אנחנו מנסים לתת מענה, במקרה הזה זה משתלב.

<מעדא חסבאני: זה מתחם אחד, שני מתחמים נפרדים, אבל זה לא נותן את המענה להתחייבות של מינהל התכנון.

<מעדא חסבאני: כך כתוב.

<מעדא חסבאני: הראיתי לך את זה, מיכל.

<מיכל מריל: כן, אבל זו התחייבות שהיא לא תקציבית, התחייבות תכנונית אולי.

<מעדא חסבאני: איך תובילו תהליך תכנוני בלי כסף?

<מיכל מריל: זה לא.

<מעדא חסבאני: מה לא?

<מיכל מריל: לא כתוב שם על כסף שנתקצב.

<מיכל מריל: מה שהיה כתוב במכתב הזה זה - - -

<מעדא חסבאני: לא, מינהל התכנון מתחייב לכסף.

<מעדא חסבאני: אני אומר עוד פעם - - -

<מיכל מריל: לא.

<מיכל מריל: זה לא היה כתוב.

<מיכל מריל: במסמך הזה שאתה מדבר, מסמך ההבנה שהיה עם בינת שוורץ, לא היה כתוב שמינהל התכנון יתקצב.

חמד עמאר: לא, הוא לא מדבר על זה.

<מעדא חסבאני: זה לא מה שאמרתי.

חמד עמאר: הוא לא בא בטענות למינהל התכנון.

חמד עמאר: הגיע אליו השר, שר האוצר, והוא הציג לו שיש לו תוספת של 300 דונם ואמר לו, "בשביל שאני אתכנן חסרים לי מיליון וחצי", השר אמר לו, "תגיש את הניירות, תקבל את המיליון וחצי שקל".

חמד עמאר: אנחנו מדברים על הבטחה שלטונית של שר האוצר לתוספת של מיליון וחצי, לא קשור למינהל התכנון.

<מעדא חסבאני: מינהל התכנון הכיר בצורך.

<מעדא חסבאני: מסמך ההבנות, שיש לי אותו פה, זה מכיר בצורך וזה היה התנאי לאשר את תכנית 18234, כי 60% מהיישוב לא קיבל מענה.

<מעדא חסבאני: לכן אמרתי, אני מוכן לאשר את התכנית הזו, לא לעכב אותה ולא לפתוח אותה מחדש, בתנאי שיינתן לי אישור להוספת שטחים, שטחי פיתוח נוספים צמודי דופן, למשפחות שלא קיבלו.

חמד עמאר: אני רק רוצה לשאול.

חמד עמאר: ידוע לכם הנושא של מיליון וחצי?

חמד עמאר: אתם דנתם בזה?

חמד עמאר: קיימתם דיון על מיליון וחצי באוצר, שהשר הבטיח?

<אורי דביר: אנחנו התחלנו לבחון את זה, אמרתי - - -

חמד עמאר: כי זה היה באוגוסט 2016.

<מעדא חסבאני: אבל אני חייב להוסיף משהו.

<מעדא חסבאני: רגע, כי זה מוציא אותי מדעתי.

<מעדא חסבאני: הבחינה שאתה מדבר עליה זה תורת הכדרור.

<מעדא חסבאני: אני מומחה לתורת הכדרור.

<מעדא חסבאני: אל תכדרר אותי - - -

<אורי דביר: לא, לא, אני לא - - -

<מעדא חסבאני: נמאס לי כבר מהכדרור הזה.

<מעדא חסבאני: תקשיב, היינו בקטע של הכדרור.

<מעדא חסבאני: מינהל התכנון בדק את הצורך על פי המסמך הזה, מכיר בצורך.

<מעדא חסבאני: אני עשיתי את המיפוי של הצרכים שלי והעברתי אותם.

<מעדא חסבאני: אחרי זה ביקשו עם אמיר הלוי, הייתי אצלו, הוא אמר, "אוקיי, אנחנו נבחן דרך אחרת להעביר לך".

<מעדא חסבאני: אביגדור יצחקי, הלכתי לאביגדור יצחקי, היה דיון אצל אביגדור יצחקי, אביגדור יצחקי אמר, "רגע, סליחה, אנחנו נעביר את זה דרך הוועדה המחוזית" אצל אורי אילן.

<מעדא חסבאני: היינו אצל אורי אילן, גם הוא אמר אותו דבר, "אין לנו את התקציב ממינהל התכנון, לא נוכל לקבל כסף ולכן ננסה למצוא דרך, דרך משרד השיכון".

<מעדא חסבאני: הגענו דרך משרד השיכון עד למנכ"ל, לחתימה.

<מעדא חסבאני: היועץ המשפטי, החשב המלווה שלו, אמר, "אל תאשר, לא מאשרים כי אתה לא בתוך שלושת היישובים הנכללים בהחלטת הממשלה לתכנון מפורט, לכן לא נוכל להעביר את הכסף".

<מעדא חסבאני: חזרנו חזרה למשרד האוצר.

<מעדא חסבאני: תאמין לי, אנציקלופדיה יש לי על הסיפור הזה, נמאס לי כבר לשמוע את זה.

<אורי דביר: אבל רגע, היושב ראש ביקש שנבחן גם את אפשרות של ניוד זכויות וגם את המיליון וחצי ואם אפשר לשלב - - -

<מעדא חסבאני: טוב, הבנו את הסיפור.

<אורי דביר: הוא אמר שהוא עושה את הדיון עד סוף שנה ואנחנו ניתן את כל התשובות.

סאלח סעד: אורי, שנייה אחת, תקשיבו, אני קודם הצעתי הצעה.

סאלח סעד: ראש המועצה, גם שר האוצר אמר את זה, התחייב להעביר כספים לצורך תכנון תכניות המתאר.

סאלח סעד: הוא אמר את זה בתקשורת, זו הייתה התחייבות שלטונית.

סאלח סעד: אצל כל ראשי המועצות הוא אמר את זה ואנחנו היינו נמצאים שם.

סאלח סעד: מה שאני מבקש, אתם צריכים לבחון אפשרות, אפשרות רצינית ביותר, תעזבו מראש את ראש המועצה, תנו לו לעסוק בדברים אחרים, כולל גם תכנוניים.

סאלח סעד: אתם צריכים לקחת את הענין של התכנון, לתקצב ולהעביר באופן ישיר למתכננים.

סאלח סעד: תעזבו את ראש המועצה.

סאלח סעד: אם חסרים לו 300,000 שקל במתחם הזה או במתחם השני, תיקחו את זה, אתם צריכים לשלם את הכספים האלה.

סאלח סעד: הרי יש דחיפות מסוימת.

<קריאה: אבל למה עד סוף השנה?

<קריאה: לא הבנתי למה עד סוף השנה.

סאלח סעד: מה אשם האזרח הפשוט?

<חטיב זהר אלדין: מה אמר השר?

<חטיב זהר אלדין: אני אצטט מה אמר השר, "זה כסף קטן, קיבלת אותו".

סאלח סעד: הוא אמר הרבה דברים, צריך לבצע את זה.

חמד עמאר: קודם כל, תודה רבה לכולם, כל מי שהגיע לכאן.

חמד עמאר: אני מסכם את הדיון.

חמד עמאר: זה דיון שאני יזמתי אותו כדיון המשך ואנחנו קבענו גם דיון המשך בוועדה הזו, לראות מה קורה עם יאנוח-ג'ת.

חמד עמאר: אנחנו מתכוונים לעשות את זה בסוף ינואר.

חמד עמאר: הנושא של מיליון וחצי שקל, אני חושב שכשמגיע שר למועצה מקומית, ואני מדבר איתך כנציג של האוצר, שברגע שתבחנו את זה תבחנו את זה בצורה חיובית מאוד, כשמגיע שר, יושב עם ראש המועצה, עם כל חברי המועצה, עם המהנדסים, עם כולם והוא אומר להם, "אם הבעיה שלכם היא מיליון וחצי – אתם תקבלו את המיליון וחצי".

חמד עמאר: ואם הוא מבטיח את זה באוגוסט 2016 ואנחנו עכשיו לקראת סוף 2017, כאן אנחנו נכשלנו וגם האוצר נכשל.

חמד עמאר: ואנחנו רואים שבגלל הכישלון שלנו יש שתי משפחות שבית אחד גמור, אתה יודע מה זה להיות עם בית שאתה יכול להיכנס, לפתוח את הבית ולגור בו ואתה לא גר שם, אתה גר בשכירות, בגלל שאין תכנון?

חמד עמאר: זה דבר מאוד קשה גם למשפחות.

חמד עמאר: לעמוד מרחוק ולהסתכל על הבית שלהן שלא יכולות להתקרב ולא יכולות להיכנס.

חמד עמאר: לכן אני מבקש, אנחנו נקיים דיון בוועדת הכספים, אני אדרוש את זה ואני אבקש מיושב ראש ועדת הכספים לקיים דיון תוך שלושה שבועות מהיום, לראות את הנושא של הניוד התקציבי, לראות איפה אנחנו עומדים עם המיליון וחצי שקל, האם נמצאו המיליון וחצי והאוצר יצליח לגייס את המיליון וחצי שקל.

חמד עמאר: ואתה יודע, אם האוצר רוצה זה לא כל כך בעיה.

חמד עמאר: כאן שר האוצר רוצה, הוא בעצמו אמר שהוא רוצה להעביר את הכסף.

חמד עמאר: לכן אני מקיים דיון גם בוועדת הכספים בנושא של ניוד תקציבי ומיליון וחצי שקל שהובטחו ליאנוח.

חמד עמאר: את האמת, היום אני יצאתי בהרגשה יותר טובה מהדיון הקודם, אני רואה שאנחנו מתחילים להתקדם ואני מקווה שכך גם בקשר ל-300,000 שקל, כי ברגע שנגיע לניוד התקציבי אז למתחמים שחסר את הכסף הזה, נצליח להעביר אותם למינהל התכנון.

חמד עמאר: תודה רבה לכולם, תודה לכל מי שהגיע.